qundao/data-zh-poetry huggingface dataset:
论画和宋中丞十二首·其九
作者：朱彝尊
朝代：清
体裁：七言绝句

巨幅鸾凰细草虫，长留风露湿花丛。时人罕睹藕渔笔，止说王郎恽老工。
论画和宋中丞十二首·其二
作者：朱彝尊
朝代：清
体裁：七言绝句

界画楼台胆未豩，棘针花鸟亦难娴。昔贤往往妙游戏，不了树枝没骨山。
论画和宋中丞十二首·其五
作者：朱彝尊
朝代：清
体裁：七言绝句

隐君赵左僧珂雪，每替容台应接忙。泾渭淄渑终有别，漫因题字槩收藏。
论画和宋中丞十二首·其八
作者：朱彝尊
朝代：清
体裁：七言绝句

王五溪山擅平远，周郎窠石亦清真。两君人物兼臻妙，未许南人笑北人。
论画和宋中丞十二首·其六
作者：朱彝尊
朝代：清
体裁：七言绝句

胥山樵叟画亦殊，得钱多寡分精粗。少年身后休嗤点，不见长江万里图。
论画和宋中丞十二首·其十
作者：朱彝尊
朝代：清
体裁：七言绝句

先子韶年写云壑，当时心折董尚书。后来舍弟亦能画，可惜都无片纸储。
论画和宋中丞十二首·其十一
作者：朱彝尊
朝代：清
体裁：七言绝句

白下钱唐画作林，残山剩水树无阴。若令此辈流传远，不合良工苦用心。
论画和宋中丞十二首·其十二
作者：朱彝尊
朝代：清
体裁：七言绝句

退翁倦叟嗟沦没，吴客雌黄讵可凭。妙鉴谁能别苗发，一时难得两中丞。
论画和宋中丞十二首·其四
作者：朱彝尊
朝代：清
体裁：七言绝句

谈艺何人公道存，每因憎爱昧昭昏。不应唐沈同时在，吴伟翻呼画状元。
诉衷情·记得
作者：朱彝尊
朝代：清
体裁：词

记得钩帘深夜起，小庭中。人不语，豆叶响秋虫。月底粉光融。弓弓。锁莲双瓣红，满衣风。
语溪道中
作者：朱彝尊
朝代：清
体裁：五言律诗

小县初成市，经春罢荷戈。陂塘湖水缓，桑柘石门多。入馔鹅儿酒，愁人阿子歌。蒲帆十八幅，一半客经过。
读叶司城嵩游草赋赠
作者：朱彝尊
朝代：清
体裁：古风

客居通潞春复冬，有如饥鸟仍投笼。平生梦寐在五岳，垂老未睹嵩阳峰。峰头玉女定笑我，那不控鹤鞭痴龙。琼浆勿饮良可惜，白发满镜徒愁容。叶君昔年宰登封，莓苔洗字寻石淙。霞梯高高八百丈，笋鞋踏遍青芙蓉。庐岩瀑飞一匹布，铁梁峡偃千年松。仙人十六时相逢，閒吹鹅管向明月，有时髻插三花秾。渐川俞叟与君往来熟，言君爱奇恒未足。开筵为蒸玉面狸，行药曾骑雪色鹿。测景还登测景台，逍遥宛在逍遥谷。偶然长啸百里闻，每遇残碑三日读。不见囊中金石编，何殊集古欧阳录。崇文门西车毂击，十里黄尘眯人目。下马寻君道名姓，一笑情亲为乡曲。投我嵩阳咏百篇，胜听哀丝与豪竹。近来海内工诗格，新城王君最雄独。一见君诗许绝伦，同调由来赏心速。君今司城名籍甚，栗果少年齐足局。入门厅事半栽花，插架图书尚连屋，作吏如君良不俗。閒从巷北期王君，更许高斋醉�醁。金箱图画恣卧游，岂必卢鸿草堂宿。
读曲歌
作者：朱彝尊
朝代：清
体裁：古风

素藕生池中，红荷浮水面。与汝同一身，本自不相见。
谒先贤仲子祠
作者：朱彝尊
朝代：清
体裁：五言律诗

光岳钟青帝，明禋配素王。世家犹不泯，俎豆俨成行。力养嗟何及，长贫更可伤。如闻琴瑟在，千载感升堂。
谒刘文成公祠
作者：朱彝尊
朝代：清

草昧经纶日，英雄战斗年。真人淮泗起，王气斗牛躔。命世生良弼，卑栖役大贤。一官曾簿尉，千里正戈鋋。记室依袁绍，飞书谢鲁连。神鹰思饱掣，威凤必高鶱。汉祖除秦法，周王卜渭畋。庙堂才不易，束帛礼宜先。遂有君臣契，能令帷幄专。南征频克敌，北伐旋摧坚。《王会》收三统，军谋出万全。河山分带砺，冠盖俨神仙。未辟留侯谷，长辞范蠡船。麒麟当日画，竹帛后时编。一自丘陵改，重愁岁月迁。隆中犹故宅，绵上少封田。旧俗还祠庙，清歌入管弦。黄金遗像蚀，铁券几人传？古瓦鼯鼪落，荒庭桧柏圆。蛛丝虚寝罥，鸟迹断碑眠。想像《阴符》策，沉吟《宝剑篇》。前贤馀事业，后死尚迍邅。去去辞枌梓，栖栖到海堧。空林多雨雪，哀角满山川。玉帐无遗术，苍生久倒悬。凭留一黄石，相待谷城边。
谒刘文成公祠
作者：朱彝尊
朝代：清
体裁：五言排律

草昧经纶日，英雄战斗年。真人淮泗起，王气斗牛躔。命世生良弼，卑栖役大贤。一官齐簿尉，千里正戈鋋。记室依袁绍，飞书谢鲁连。神鹰思饱掣，威凤必高鶱。汉祖除秦法，周王卜渭畋。庙堂才不易，束帛礼宜先。遂有君臣契，能令帷幄专。南征频克敌，北伐旋摧坚。《王会》收三统，军谋出万全。河山分带砺，冠盖俨神仙。未辟留侯谷，长辞范蠡船。麒麟当日画，竹帛后时编。一自丘陵改，重愁岁月迁。隆中犹故宅，绵上少封田。旧俗还祠庙，清歌入管弦。黄金遗像蚀，铁券几人传。古瓦鼯鼪落，荒庭桧柏圆。蛛丝虚寝罥，鸟迹断碑眠。想像《阴符》策，沉吟《宝剑篇》。前贤馀事业，后死尚迍邅。去去辞枌梓，栖栖到海壖。空林多雨雪，哀角满山川。玉帐无遗术，苍生久倒悬。凭留一黄石，相待谷城边。
谒大禹陵
作者：朱彝尊
朝代：清

夏后巡游地，茅峰会计时。双圭开日月，四载集輴樏。国有防风戮，书仍宛委披。贡金三品入，执帛万方随。相古洪流割，钦承帝曰咨。寸阴轻尺璧，昆命有元龟。自授庚辰籍，宁论癸甲期。清都留玉女，恶浪锁支祁。荒度功攸赖，平成理自宜。神奸魑魅屏，典则子孙贻。明德由来远，升遐亦在兹。丘林无改列，弓剑只同悲。回首辞群后，伤心隔九疑。鸟耘千亩遍，龙负一舟移。断草山阿井，空亭《岳麓碑》。芒芒怀旧迹，肃肃礼荒祠。黄屋神如在，桐棺记有之。筵谁包橘柚，隧或守熊罴。共讶梅梁失，因探窆石遗。朅来凭吊处，拜手独陈辞。
谒大禹陵二十韵
作者：朱彝尊
朝代：清
体裁：五言排律

夏后巡游地，茅峰会计时。双圭开日月，四载集輴欙。国有防风戮，书仍宛委披。贡金三品入，执帛万方随。相古洪流割，钦承帝曰咨。寸阴轻尺璧，昆命有元龟。自授庚辰籍，宁论癸甲期。清都留玉女，恶浪锁支祁。荒度功攸赖，平成理自宜。神奸魑魅屏，典则子孙贻。明德由来远，升遐亦在兹。丘林无改列，弓剑祗同悲。回首辞群后，伤心隔九疑。鸟耘千亩遍，龙负一舟移。断草山阿井，空亭《岳麓碑》。芒芒怀旧迹，肃肃礼荒祠。黄屋神如在，桐棺记有之。筵谁包橘柚，隧或守熊罴。共讶梅梁失，因探窆石遗。朅来凭吊处，拜手独陈辞。
谒广陵侯庙
作者：朱彝尊
朝代：清
体裁：七言绝句

昔闻江月松风客，赋證钱唐是曲江。不见郊关广陵庙，灵风长拂旧幡幢。
谒张曲江祠
作者：朱彝尊
朝代：清

峻坂盘神树，阴崖凿鬼工。芳尘羽扇冷，春燕玉堂空。不睹关门险，谁开造化功。经过遗像肃，千载岭云东。
谒泰伯庙
作者：朱彝尊
朝代：清

沮漆寻源合，江蛮相土弘。古公遗哲嗣，内传有明徵。肇迹贻谋远，先几脱屣能。帝心惟季度，祖武得昌绳。句曲诛茅始，衡山采药曾。屈伸等龙蠖，游息喻鹪鹏。三让声何忝，群黎爱莫惩。稻田占乐岁，泰伯围田城内。瓜瓞启新塍。洌井深堪汲，高墉近可乘。讴歌顿洋溢，狱讼省侵陵。化被仁风厚，经传至德称。玉舆初弗顾，黄屋讵难胜。自镐宗盟重，维南庶绩凝。命圭还作伯，端委岂无朋。节孰千秋并，名将万代矜。世家伦序定，人表上中应。祠沿汉永兴。到门帆叶卸，倚郭殿檐层。行潦蘋长荐，平墟墓未崩。友于同一庙，栖止必双凭。熟食均笾豆，文身判股肱。独存冠黼冔，不散发鬅髺。逊位翻追王，浮家乃诞登。典仪咸秩久，斋宿有司恒。芭舞经春演，灵旗练日升。官桥行坦坦，社鼓奏鼟鼟。霸业诸孙歇，丰碑异代增。斗牛含气象，乌兔信环縆。议礼邦人懈，弥文俗吏憎。渐疏胞与翟，下遣簿兼丞。画绘添奇鬼，性醪减旧秤。但令巫史祝，罕睹蕙肴蒸。断础方花湿，空廊蔓草艿。青虫晴挂树，苍鼠暗窥镫。迩者鸣銮至，恭惟嘉惠承。为章倬云汉，题扁照柧棱。过客争趋谒，其谁免战兢。杏梁浮震泽，栗主配延陵。坠典勤分掌，恩言尽服膺。法施民矢报，终古洁铏。
谒泰伯庙四十韵
作者：朱彝尊
朝代：清
体裁：五言排律

沮漆寻源合，江蛮相土弘。古公遗哲嗣，内传有明徵。肇迹贻谋远，先几脱屣能。帝心惟季度，祖武得昌绳。句曲诛茅始，衡山采药曾。屈伸等龙蠖，游息喻鹪鹏。三让声何忝，群黎爱莫惩。稻田占乐岁，瓜瓞启新塍。洌井深堪汲，高墉近可乘。讴歌顿洋溢，狱讼省侵陵。化被仁风厚，经传至德称。玉舆初弗顾，黄屋讵难胜。自镐宗盟重，维南庶绩凝。命圭还作伯，端委岂无朋。节孰千秋并，名将万代矜。世家伦序定，人表上中应。地纪吴甄胄，祠沿汉永兴。到门帆叶卸，倚郭殿檐层。行潦蘋长荐，平墟墓未崩。友于同一庙，栖止必双凭。熟食均笾豆，文身判股肱。独存冠黼�，不散发鬅鬙。逊位翻追王，浮家乃诞登。典仪咸秩久，斋宿有司恒。芭舞经春演，灵旗练日升。官桥行坦坦，社鼓奏鼟鼟。霸业诸孙歇，丰碑异代增。斗牛含气象，乌兔信环縆。议礼邦人懈，弥文俗吏憎。渐疏胞与翟，下遣簿兼丞。画绘添奇鬼，牲醪减旧秤。但令巫史祝，罕睹蕙肴蒸。断础方花湿，空廊蔓草艿。青虫晴挂树，苍鼠暗窥灯。迩者鸣銮至，恭惟嘉惠承。为章倬云汉，题扁照柧棱。过客争趋谒，其谁免战兢。杏梁浮震泽，栗主配延陵。坠典勤分掌，恩言尽服膺。法施民矢报，终古洁铏豋。
谒韩蕲王墓
作者：朱彝尊
朝代：清
体裁：七言律诗

蕲王墓近古梧宫，暨六夫人祔葬同。尚有石羝眠宿草，更无宰木动悲风。朝端弹事凭汪藻，身后碑文付赵雄。输与丧师张魏国，史家具状得徽公。
谭孝廉十一兄归自楚粤访予维扬喜成三首兼怀郡丞七兄在榆林·其一
作者：朱彝尊
朝代：清
体裁：五言律诗

乡园十载隔，相对总殊方。发短愁先镊，杯深喜益狂。寒梅探庾岭，秋草下涔阳。未暇归三径，明灯话射堂。
谭孝廉十一兄归自楚粤访予维扬喜成三首兼怀郡丞七兄在榆林·其三
作者：朱彝尊
朝代：清
体裁：五言律诗

十月边城路，曾传上郡鸿。弟兄三岁别，梦寐几人同。望远平山隔，怀归旧业空。回思童稚日，谁料各西东。
谭孝廉十一兄归自楚粤访予维扬喜成三首兼怀郡丞七兄在榆林·其二
作者：朱彝尊
朝代：清
体裁：五言律诗

柳岸舟同汎，芜城草乍班。望衡曾九面，梦雨得双鬟。车骑将休汝，榆林欲度关。雕虫何足尚，辛苦羡名山。
贵溪
作者：朱彝尊
朝代：清
体裁：五言律诗

亭榭均干越，封圻析上饶。连山齐覆釜，独石忽成桥。想见黄梅发，何曾碧树彫。降丘谁宅此，鸡犬已寥寥。
赋得官柳送人自济入燕
作者：朱彝尊
朝代：清
体裁：五言律诗

官路垂杨柳，春风处处青。遥怜烟雨色，何限短长亭。送子燕台去，还从历下经。七桥明月夜，系缆有荷汀。
赋得归雁寄曹使君云中
作者：朱彝尊
朝代：清
体裁：五言律诗

万里南来雁，归飞又一群。三江重汎汎，二月正纷纷。顾影愁官烛，怀书望浦云。关门他夜月，应得故人闻。
赐御衣帽恭纪
作者：朱彝尊
朝代：清
体裁：七言律诗

鹤纹初启尚衣封，藤帽朱丝自九重。日角乍辞宫样稳，冰纨不散御香浓。玉堂掌故传他日，清镜衰颜话旧踪。回忆沧江六年事，笋皮荷叶钓船缝。
赐纻纪事
作者：朱彝尊
朝代：清
体裁：七言律诗

上阑初日映帘犀，天语听传紫阁西。织自珠宫加熨贴，擎来黄纸验封题。折枝花讶临风并，掉尾鲸看戏水齐。端绮入春恩再洽，称诗弥愧在梁鹈。
赐鲥鱼
作者：朱彝尊
朝代：清
体裁：七言律诗

京口鲥鱼尺半肥，黄梅小雨水平矶。无烦越网千丝结，早见燕山一骑飞。翠釜鸣姜才敕进，玉河穿柳旋携归。乡园纵与长干近，四月吴船贩尚稀。
赠人联
作者：朱彝尊
朝代：清
体裁：联

人道君如云里鹤；自称臣是酒中仙。
赠冒二首·其一
作者：朱彝尊
朝代：清
体裁：五言律诗

我昔齐东住，君来历下游。客亭无奈别，樽酒未言愁。暑雨城西寺，高林枣外楼。醉歌今始得，同调日相求。
赠冒二首·其二
作者：朱彝尊
朝代：清
体裁：五言律诗

尽说移居好，投诗给事庄。松筠深不见，丘壑兴何长。夜烛摊书坐，春醪并马尝。追随吾更数，知爱接舆狂。
赠别孟二首·其一
作者：朱彝尊
朝代：清
体裁：七言绝句

老夫卧稳谢浮名，罗雀閒门少送迎。一事近来差快意，箧中诗得孟云卿。
赠别孟二首·其二
作者：朱彝尊
朝代：清
体裁：七言绝句

碧山学士王圣与，鉴曲诗人陆务观。五百清词才过眼，最愁花外送归鞍。
赠别梅三首·其一
作者：朱彝尊
朝代：清
体裁：七言绝句

宛陵才子数都官，似尔清诗和者难。犹记春游潭柘寺，下方点笔到层栏。
赠别梅三首·其三
作者：朱彝尊
朝代：清
体裁：七言绝句

溪山重叠细泉分，画手由来最轶群。输与田郎团扇好，秋窗看写敬亭云。
赠别梅三首·其二
作者：朱彝尊
朝代：清
体裁：七言绝句

东田西曲我曾居，拟向茅山读道书。此意沉吟三岁久，送君南去转踌躇。
赠别王山人
作者：朱彝尊
朝代：清
体裁：五言排律

王猷原爱竹，图画得天真。老去贫尤甚，年来妙入神。与余情不浅，倾盖日相亲。纨扇题教遍，屏风点更新。萧疏抽直干，苍翠染丛筠。雨暗潇湘夕，烟浮鄠杜春。枝柯纷异色，水石尽堪珍。国史传文苑，君家有舍人。风流存髣髴，清切典丝纶。散直矜通籍，吹箫狎比邻。一朝翻毁裂，万里几逡巡。能事原殊俗，当时信绝伦。昔贤从脱略，似尔实悲辛。白发重湖海，青山废隐沦。狂歌老藤杖，醉脱小乌巾。不厌经过密，惟应叹息频。物情轻一艺，有识定千缗。相赏知何地，思归及此辰。郊扉馀旧业，云壑息劳筋。早晚扁舟就，三江共采莼。
赠卓处士
作者：朱彝尊
朝代：清
体裁：七言绝句

忠贞公后族蝉联，一代遗民藉尔传。辛苦辽阳存过所，篝灯重话革除年。
赠吴下张生
作者：朱彝尊
朝代：清
体裁：七言律诗

一道莲泾直到门，粥鱼茶版共晨昏。郎官石柱书无敌，甘白先生里尚存。五载匡庐曾结社，全家昙壤近成村。看君用笔形交让，足比西京缪篆痕。
赠吴明府
作者：朱彝尊
朝代：清
体裁：七言律诗

诗人吾爱塞翁好，风格西陵别擅场。嗜酒肯淹千里驾，罢官为起七歌堂。云山画出无前辈，暑雨灯残话故乡。甪里菜畦犹未卖，归时休只恋馀杭。
赠周参政
作者：朱彝尊
朝代：清

周君北地推风雅，几载栖迟白门下。四壁萧然竟罢官，知君亦是悠悠者。匹马西来访故人，相逢师友更情亲。自言溽暑辞堂邑，不觉辛盘换早春。春晴风日官斋迥，翰墨于今数公等。画品真同顾恺工，隶书远见钟繇并。贻我梅边索句图，江南春思到平芜。苍苔浊酒寻常得，冷蕊疏枝何处无。纥干山高冻飞雀，健步移来总萧索。不见黄须细细开，惟愁白雪纷纷落。苏武城边送别迟，桑乾河上已流澌。遥将南浦离人曲，迸入西征横笛词。怜君此去壶关道，盍簪到处逢迎好。泽潞三时芳树多，江风五月归帆早。沧洲万里忆田庐，流水柴门今尚虚。卜邻傥就移家约，来共梅共溪上居。
赠周参政
作者：朱彝尊
朝代：清
体裁：古风

周君北地推风雅，几载栖迟白门下。四壁萧然竟罢官，知君亦是悠悠者。匹马西来访故人，相逢师友更情亲。自言溽暑辞堂邑，不觉辛盘换早春。春晴风日官斋迥，翰墨于今数公等。画品真同顾恺工，隶书远见钟繇并。贻我梅边索句图，江南春思到平芜。苍苔浊酒寻常得，冷蕊疏枝何处无。纥干山高冻飞雀，健步移来总萧索。不见黄须细细开，惟愁白雪纷纷落。苏武城边送别迟，桑乾河上已流澌。遥将南浦离人曲，迸入西征横笛词。怜君此去壶关道，盍簪到处逢迎好。泽潞三时芳树多，江风五月归帆早。沧洲万里忆田庐，流水柴门今尚虚。卜邻傥就移家约，来共梅花溪上居。
赠张五
作者：朱彝尊
朝代：清
体裁：五言律诗

可叹张公子，流离自妙年。身孤百战后，门掩万山前。易下穷途泪，难耕负郭田。平陵松柏在，馀恨满南天。
赠张叟
作者：朱彝尊
朝代：清
体裁：七言绝句

笋箨为冠大布裙，爱从金石拓遗文。吾生癖似刘原父，当代杨南仲是君。
赠张山人
作者：朱彝尊
朝代：清
体裁：七言律诗

铁桥山人逸兴长，草堂卜筑东溪傍。弹棋击剑有奇术，饮酒赋诗多乐方。逢人岂惮霸陵尉，画马不数江都王。莫道雄心今老去，犹能结客少年场。
赠徐丈
作者：朱彝尊
朝代：清
体裁：七言律诗

石帆先生海岳姿，盛年解组栖山茨。耕渔轩竹长千个，上下崦梅开几枝。有客问年书亥字，闭门轰饮过申时。只今介雅多新句，好续金兰旧日诗。
赠歌者陈二首·其一
作者：朱彝尊
朝代：清
体裁：七言绝句

乐府新传夜度娘，吴衫白纻越罗裳。愁看玉面灯前出，笑问银钩若个藏。
赠歌者陈二首·其二
作者：朱彝尊
朝代：清
体裁：七言绝句

千钟已分醉如泥，授色留宾曲转低。想像天河犹未落，长鸣不听汝南鸡。
赠沈
作者：朱彝尊
朝代：清
体裁：古风

沈生好画兼好诗，昨朝和我春游词。临风一曲歌未已，恼杀城南轻薄儿。城南游女明珠佩，青翰舟中时并载。生也经营意匠新，纤纤貌出当风带。明眸皓腕倚芳丛，修短秾纤思不同。飞燕忽教辞汉殿，西施不见入吴宫。尤长花鸟工没骨，染草萦沙细如发。蝴蝶麻姑五色裙，蟠桃汉帝千年核。新制齐纨更可怜，明朝催送下江船。烦君画作相思树，出入怀中敢弃捐。
赠牧上人
作者：朱彝尊
朝代：清
体裁：古风

我客柘湖曲，上人来叩关。欲浮清淮浦，直渡黄河湾。霁雪乱塔寺，夕阳平坡山。五茸春草绿，一舸望南还。
赠王叟二首·其一
作者：朱彝尊
朝代：清
体裁：七言绝句

近来山水尚元人，南渡诸公法渐沦。惟有王郎嗜奇古，将无马远是前身。
赠王叟二首·其二
作者：朱彝尊
朝代：清
体裁：七言绝句

画家平远最难工，三板轻船片席风。不数当年宋员外，潇湘烟雨满图中。
赠祁七
作者：朱彝尊
朝代：清
体裁：七言绝句

曹娥江上草初齐，谢傅堂前日未西。碧树红泉应有待，春来丝竹正堪携。
赠程鸣联
作者：朱彝尊
朝代：清
体裁：联

爱画入骨髓；吐词合风骚。
赠缪篆顾生
作者：朱彝尊
朝代：清
体裁：古风

秦碑换枣木，传刻或失真。讵若汉摹印，小大皆可珍。铸金用拨蜡，琢玉同运斤。其文虽参差，离合各有伦。后人昧遗制，惟取字画匀。钟鼎杂款识，古法渐以湮。顾生习缪篆，颇见精力勤。博采诸家体，览者多所欣。一艺期至工，必也醇乎醇。请君薄流俗，专一师古人。
赠耿都尉二首·其一
作者：朱彝尊
朝代：清
体裁：七言律诗

承恩骖乘入明光，赐第仍居履道坊。日昃尚趋三殿直，月正恒捧万年觞。长楸走马先归埒，小苑飞花近拂墙。自有囊中餐玉诀，无烦菊水饷南阳。
赠耿都尉二首·其二
作者：朱彝尊
朝代：清
体裁：七言律诗

萸房竹叶劝深杯，月厎箫声次第催。才子不妨如意舞，酒徒拚倒接䍦回。开帘最爱亭前瀑，改席宜登树杪台。笑问琴山一青鹤，可能天际忽飞来。
赠蔡五十一
作者：朱彝尊
朝代：清
体裁：五言律诗

十里湘湖水，回流入女墙。君家湖水上，时有落花香。海月生江寺，风琴响石堂。更闻多古调，识曲汉中郎。
赠许
作者：朱彝尊
朝代：清
体裁：古风

今之官印古玺节，汉制斗检封略同。周秦以来铸私印，往往拨蜡销金铜。会稽王冕易以石，细切花乳桃皮红。青田山根冻玉斸，稷下里石旧穴空。羊求休嫩大松老，其馀粗恶不可砻。往时长洲文博士，刻石颇有松雪风。墨林天籁阁书画，以别真伪钤始终。吾生好奇颇嗜此，砗磲犀象罗笥中。徐贞木亡郑埴夭，尚有程邃留江东。故人衰病远莫致，纵饶玉石何人攻。如皋许容近过我，手出图谱重锦蒙。古文离离杂钟鼎，尔雅一一诠鱼虫。乃知六书得其故，大小缪篆能兼通。相斯史籀各具体，左蟠右屈何妍工。合肥尚书最赏擎，纷纷朝士倾诗筒。吁嗟万里十年别，一官不达翻途穷。低眉强随抱关吏，失足几陷鲛人宫。重来叹息旧游尽，酒钱燕市何由充。容今发白我耳聋，瓜牛舍近地百弓。日长莫学打睡翁，相邀硬笔写猎碣，夫岂不如薛尚功。
赠诸葛丈
作者：朱彝尊
朝代：清
体裁：七言律诗

旅馆张灯夜未央，相逢跋扈少年场。同来大道朱楼上，并坐佳人锦瑟傍。白首悲歌非往日，青春把酒是他乡。襄阳耆旧今寥落，乘醉还须问葛疆。
赠郑
作者：朱彝尊
朝代：清
体裁：古风

金陵郑簠隐作医，八分入妙堪吾师。朅来卖药长安市，诸公衮衮多莫知。伊余闻名二十载，今始邂逅嗟何迟。自从鸿都石经后，工者疏密无定姿。任城学官阙里庙，罗列不少汉人碑。簠也幽寻遍摹拓，羲娥星宿摭无遗。合阳酸枣法尤备，心之所慕手辄追。黄初以来尚行草，此道不绝真如丝。开元君臣虽具体，边幅渐整趋肥痴。寥寥知解八百祀，尽失古法成今斯。迩来孟津数王铎，流传恨少无人披。太原傅山最奇崛，鱼颃鹰跱势不羁。临清周之恒，委曲也得宜。勾吴顾苓粤谭汉，暨歙程邃名相持。未若簠也下笔兼经奇，绵如烟云飞欲去，屹如柱础立不移。或如鸟惊堕羽翮，或如龙怒撑之而。箕张昴萃各异状，屏幛大小从所施。平山堂成蜀冈涌，百里照耀连云榱。工师斲扁一丈六，众宾叹息相瞠眙。须臾望见簠来至，井水一斗研隃糜。由来能事在独得，笔纵字大随手为。观者但妒不敢訾，五加皮酒浮千鸱。我闻此事足快意，目虽未睹心已怡。安得留之数晨夕，醉时窃柎醒肩随。卢沟桥北风已厉，子今南去生凌澌。骊驹在路留未得，岁聿其暮云谁思。钟山草堂定好在，放溜且任吴中儿。华阳瘗鹤字刻露，邓尉遗树花参差。无锡城边见严四，示我长歌一和之。
赠颜
作者：朱彝尊
朝代：清
体裁：五言律诗

桐乡颜氏子，才大最能诗。往作青齐客，论交游侠儿。星流赭白马，日射黄金羁。不惜归来困，箪瓢乐可知。
赠高
作者：朱彝尊
朝代：清
体裁：五言律诗

高生老画师，往往赋新诗。能事繇来重，狂歌和者谁。饮知犀首好，情识虎头痴。不向铜鞮去，寻常倒接䍦。
赠魏
作者：朱彝尊
朝代：清
体裁：七言绝句

每忆金精天外峰，易堂书卷閟春冬。竹林旧侣嗟零落，喜见青云阮仲容。
赵赞善以新诗题扇见怀赋荅
作者：朱彝尊
朝代：清
体裁：七言律诗

储端锁院各收身，同是承明放逐臣。远忆音尘千里月，来寻虾菜五湖春。閒教花厎安棋局，笑比红儿狎酒人。纵说卜居犹未定，几曾憔悴等灵均。
越江词
作者：朱彝尊
朝代：清
体裁：七言绝句

山围江郭水平沙，过雨轻舟泛若邪。一自西施采莲后，越中生女尽如花。
越王台怀古
作者：朱彝尊
朝代：清
体裁：古风

君不见越山高高越台古，复道逶迤接南武。北望山头遍白云，西临城下环珠浦。由来形胜尽高丘，万里天南此壮游。惊涛暗向扶胥落，佳气晴连郁水浮。忆昔中原逐秦鹿，五军失利屠睢戮。番君一出王衡山，户将从征入函谷。天教霸象开南溟，宵分东井聚五星。龙川县令起岭表，被书移檄驰边庭。声言三关盗兵至，一时按法诛秦吏。万人既筑浈阳城，千里还开雒王地。汉帝当年为剖符，陆生燕喜出西都。冠裳魋结须臾变，文锦蒲桃绝世无。番禺之交一都会，因山筑台落天外。百丈回盘信壮观，三时朔望长升拜。自古羁縻称外藩，谁令市铁禁关门。不见鲛鱼重入贡，旋看黄屋自言尊。汉使陈觞更行乐，紫贝明犀双孔雀。重来锦石已成山，归去黄金遂盈橐。一从蒟酱启唐蒙，越骑校尉甘泉中。是谁僇杀弃繻者，江淮巴蜀纷来攻。伏波下濑军三面，楼船戈船齐教战。合浦珠崖隶海隅，山姜扶荔移深殿。尉佗城圯夕阳原，建德园荒秋树根。虚传避暑游宫阙，几见浮杯出石门。木棉花开山雨积，鹧鸪啼处蛮烟碧。旧井潜移郭璞城，离宫半入虞翻宅。人事消沉洵可哀，千秋朝汉馀高台。汉家遗迹不可问，吁嗟乎，歌风柏梁安在哉。
越王台怀古
作者：朱彝尊
朝代：清

君不见越山高高越台古，复道逶迤接南武。北望山头遍白云，西临城下环珠浦。由来形胜尽高丘，万里天南此壮游。惊涛暗向扶胥落，佳气晴连郁水浮。忆昔中原逐秦鹿，五军矢利屠睢戮。番君一出王衡山，户将从征入函谷。天教霸象开南溟，宵分东井聚五星。龙川县令起岭表，被书移檄驰边庭。声言三关盗兵至，一时按法诛秦吏。万人既筑浈阳城，千里还开雒王地。汉帝当年为剖符，陆生燕喜出西都。冠裳魋结须臾变，文锦蒲桃绝世无。番禺之交一都会，因山筑台落天外。百丈回盘信壮观，三时朔望长升拜。自古羁縻称外藩，谁令市铁禁关门。不见鲛鱼重入贡，旋看黄屋自言尊。汉使陈觞更行乐，紫贝明犀双孔雀。重来锦石已成山，归去黄金遂盈橐。一从蒟酱启唐蒙，越骑校尉甘泉中。是谁僇杀弃繻者，江淮巴蜀纷来攻。伏波下濑军三面，楼船戈船齐教战。合浦珠崖隶海隅，山姜扶荔移深殿。尉佗城圯夕阳原，建德园荒秋树根。虚传避暑游宫阙，几见浮杯出石门。木棉花开山雨积，鹧鸪啼处蛮烟碧。旧井潜移郭璞城，离宫半入虞翻宅。人事消沈洵可哀，千秋朝汉余高台。汉家遗迹不可问，吁嗟乎！歌风柏梁安在哉。
踏莎行·中秋席上送吴孝廉南还
作者：朱彝尊
朝代：清
体裁：词

积水深沉，平原广洁。夕阳照个新红叶。秋风满树鹊南飞，不寒不暖看明月。风月相知，故人离别。世间惟有情难说。百壶那送酒如泉，但须茗艼酬佳节。
踏莎行·钗
作者：朱彝尊
朝代：清
体裁：词

金重难胜，翠匀如沐。爱他也有同心目。晓来寻惯枕函边，坐怀先绾香云束。小凤垂珠，小鱼衔玉。离愁夜半挑残烛。玉郎消息断红笺，背人潜把归期卜。
车盘驿题逆旅主人壁
作者：朱彝尊
朝代：清
体裁：五言绝句

曲涧层层响，丛篁个个齐。前山行更好，不信鹧鸪啼。
转应曲·安丘客舍对雨
作者：朱彝尊
朝代：清
体裁：词

秋雨，秋雨。一半回风吹去。晚凉依旧庭隅。此夜愁人睡无。无睡，无睡，红蜡也飘秋泪。
辊绣球·岁除同儿子对雪怀乡里作
作者：朱彝尊
朝代：清
体裁：词

寒雀敛层檐，正万里、同云催暮。去年曾记，梅花溪上，童孙喧笑，纷纷团就，玉狮盐虎。回首乱山如许。对孤烛、异乡同住。遥怜千里，老妻无恙，竹垞门掩，多应压遍，小园高树。
过丘生
作者：朱彝尊
朝代：清
体裁：七言绝句

丘生避地夏湖曲，独伴流泉结书屋。茅柴酒薄留故人，破甑夜烧风折木。
过何侍御丹台书屋二首·其一
作者：朱彝尊
朝代：清
体裁：五言律诗

一饭长安地，先生许数来。窗虚同画舫，径尽出丹台。风幔宜斜卷，庭花独早开。但令施枕簟，日日此衔杯。
过何侍御丹台书屋二首·其二
作者：朱彝尊
朝代：清
体裁：五言律诗

宛在山茨下，层阴羃小亭。花移大房茜，石帖太湖青。笔断何妨续，琴歌亦可听。閒来须赌墅，一为写黄庭。
过吴大村居
作者：朱彝尊
朝代：清
体裁：五言律诗

泛舟经谷口，迢递入林端。一径野烟夕，孤村返照寒。榴花赤玛瑙，竹色青琅玕。满酌主人酒，休歌行路难。
过李上舍村居
作者：朱彝尊
朝代：清
体裁：六言诗

偕行十亩桑外，并坐千年树根。猗玕子无恶客，武夷君有曾孙。
过筏公西溪精舍怀罗浮屈五留白下
作者：朱彝尊
朝代：清
体裁：五言排律

为爱精庐好，还从胜侣探。连山藏涧户，百顷漾风潭。暇日同看竹，终朝罢采蓝。汀洲萦曲岸，空翠入层岚。静听莲花漏，幽寻燕子龛。林泉访支遁，晨夕过刘惔。慧业知相似，玄言试共参。香云浮贝叶，松火照金函。坐起频移榻，迟留此盍簪。漫须观露槿，且与荐霜柑。高兴虽云洽，离怀总不堪。同心方远道，辍棹复停骖。泽畔吟应数，淹中卧未甘。飘零曾蓟北，栖泊又江南。赤羽纷传檄，青鞋孰荷担。石城秋草积，瓜步夕阳含。佳讯凭谁寄，端居祗自惭。西飞有孤鹤，天末望苏耽。
过龚御史田居留饮即席赋
作者：朱彝尊
朝代：清
体裁：古风

兰台有柱史，敢谏名不虚。奋舌弹将相，收身还里闾。性不爱肥腻，筑室田中居。田中何所有，活水清不淤。竹依上番种，瓜撰辰日锄。十枝五枝花，一寸二寸鱼。篱下舴艋舟，门前觳觫车。虽然在城市，俗务已渐疏。交谪无孺人，著录付小胥。晓督芸鼓芸，宵从渔父渔。我来适孟夏，乍见莲叶舒。芦藩打桨入，直前上阶除。是日新雨后，决决鸣沟渠。一孙扶藜杖，二客停笋舆。主人略礼法，小摘园中蔬。山庖远膻腥，俊味颇有馀。日长语杂乱，要勿及除书。学稼既有怀，老农岂不如。清诗唐宋间，流传相叹誉。幽栖洵可乐，奇服遂厥初。试观褦襶子，有若穷相驴。团圞日旋磨，进退皆牵挐。对此淡荡人，物外心相于。躬耕许我耦，愿言期溺沮。
迈陂塘·刘学正禹峰拓石鼓文见贻，赋此志谢，用姜白石体
作者：朱彝尊
朝代：清
体裁：词

问陈仓，旧时猎碣，橐驼燕市谁辇。漏痕已失填金字，犹剩雨苔冰藓，松阴转。讶镇日、桥门静锁人未见。刘郎放卷。惯著手摩挲，巡檐步屧、百过几曾倦。闲无事，翠饼乌丸教碾。硬黄茧纸摹遍。遗余籀法真奇古，屈曲珊瑚枝软。兴不浅。觅巧匠装池，付与屏六扇。红丝小砚。把马郑纷纶，周秦先后，商略异同辨。
迈陂塘·曹侍郎席上食槜李，同右吉、融谷赋
作者：朱彝尊
朝代：清
体裁：词

锦淙鸣、行厨竹里，玉盘寒冰初注。未须雪藕黄瓜伴，早释人间烦暑。名最古。记辙迹东西，鲁叟曾书汝。吴洲越诸。傍折戟沙边，芳根蟠后，几湿战场雨。房陵种，三十六园佳树。也愁声价输与。西施过此应潜掐，一缕纤痕留取。小摘许。慎莫被、来禽偷眼衔将去。薰风且住。漫染就轻黄，青青携付，乞巧小儿女。
迈陂塘·用前韵题查韬荒词集
作者：朱彝尊
朝代：清
体裁：词

对层檐、沉沉春酌，惊心屡换时序。浮萍踪迹如相避，飞梦天涯难数。芳草渡。寻不到、断桥曲港龙山墅。白门此住。望塔火林梢，江楼雁底，莫共小窗语。新词好，沈鲍同时矜许。朗吟且漫携去。别裁懊恼回肠曲，转觉良工心苦。邀笛步。试唤取、双鬟绰板樽前度。迢迢紫路。记秋水鲈香，归期未晚，同听豆花雨。
迈陂塘·答沈融谷，即送其游皖口
作者：朱彝尊
朝代：清
体裁：词

记分襟、秋河射角，相逢今已春序。草芽香径看犹浅，早有落梅无数。桃叶渡。指雁齿桥西，旧是中山墅。留君且住。唤红友传杯，青猿剪烛，伴我夜深语。劳生事，白发萧闲未许。软尘翻又催去。钟山照眼青青在，云壑笑人何苦。携手步。那得共、春潮皖口扬舲度。沉吟归路。算二顷湖田，一丝钓艇，肯付绿蓑雨。
迈陂塘·自桃叶渡泛舟，暮抵浦口，雨宿村店，漫赋
作者：朱彝尊
朝代：清
体裁：词

忆归时、白门杨柳，吹花糁满香径。重来化作青萍子，宛似客游无定。呼小艇。拟有分、桃根桃叶行相并。云廊藻井。枉费却临流，红阑千百，不见玉人凭。西郊路，十里柔波如镜。石城高下残景。江豚多事频吹浪，只怕落潮风猛。斜又整。信一叶、舟轻几幅蒲帆逞。人家烟暝。傍急雨长芦，昏钟古岸，渔火隔窗冷。
迈陂塘·送尤展成还吴
作者：朱彝尊
朝代：清
体裁：词

话当年、法曹姓字，云屏御墨曾染。遂初堂下柴车促，老矣摛文三殿。烧尾宴。喜四载、柯亭镇日长相见。缁尘偶倦。暂摒挡书签，丁宁才子，红药守吟院。扁舟好，输与风流贺监。红亭十里交饯。蛤蜊菰叶横塘路，叶叶酒旗吹遍。帆一点。趁落木空江，澹抹山平远。八门七堰。唤记曲桃根，炙笙菱角，怜取旧题扇。
迈陂塘·送陈云铭入楚
作者：朱彝尊
朝代：清
体裁：词

数才名、鹰扬河朔，新来草檄能否。萍蓬踪迹何曾定，只是北燕南楚。王粲赋。道四望、山川信美非吾土。晴川密树。问底事随人，一帆夏口，又指汉阳渡。金台畔，渐少铜驼俊侣。凭谁共按箫谱。莼鲈稻蟹乡亭梦，卜了归期仍误。君此去。料我亦无心，更恋尘中组。骊歌且住。便解缆今朝，登舻后日，不远直沽路。
迈陂塘·题其年填词图
作者：朱彝尊
朝代：清

擅词场飞扬跋扈，前身可是青咒？风烟一壑家阳羡，最好竹山响里。摧砚几，坐罨画溪阴，袅袅珠藤翠。人生快意，但紫笋烹泉，银筝侑酒，此外总閒事。空中语，想出空中姝丽，图来菱角双髻。乐章琴趣三千调，作者古今能几？团扇底，也直得樽前，记曲呼娘子。旗亭药市，听江北江南，歌尘到处，柳下井华水。
迈陂塘·题顾茂伦雪滩濯足图，图为松陵女子沈关关所绣
作者：朱彝尊
朝代：清
体裁：词

更无须、调铅吮粉，神针绣出天巧。江村自是科头惯，不用雨巾风帽。木叶少。向独树、疏阴添个渔童小。三高绝倒。笑浅菊莎边，闲鸥矶畔，千载有同调。蓬门在，深径客来频扫。东篱颇厌枯槁。香山诗卷牛腰重，六十平头未老。贫也好。那似我、黄尘六月长安道。秋风举棹。笑斜日鲈香，卜邻定许，归计已先料。
近来二首·其一
作者：朱彝尊
朝代：清
体裁：七言绝句

近来文人爱标榜，不虑旁观嘲笑工。但架庐陵屋下屋，瓣香谁解就南丰。
近来二首·其二
作者：朱彝尊
朝代：清
体裁：七言绝句

近来论诗专序爵，不及归田七品官。直待书坊有陈起，江湖诸集庶齐刊。
返照
作者：朱彝尊
朝代：清
体裁：五言律诗

返照开寒峡，江城入翠微。明霞飞不落，独鸟去还归。是处闻吹角，高楼尚曝衣。山家多畏虎，应各掩柴扉。
还家即事四首·其一
作者：朱彝尊
朝代：清
体裁：五言律诗

回首辞江海，惊心念物华。渐看乡树近，弥觉旅程赊。避地虚留井，无田学种瓜。重为庑下客，惭愧说还家。
还家即事四首·其三
作者：朱彝尊
朝代：清
体裁：五言律诗

卜筑仍无地，来归转自怜。痴儿犹昨日，病妇已连年。扇有蒲葵揽，床移莞蒻眠。浊醪供取醉，不向酒垆前。
还家即事四首·其二
作者：朱彝尊
朝代：清
体裁：五言律诗

远客朱颜改，高堂白发新。长贫谋半菽，几日且兼珍。遂有耕田计，无劳陟岵频。南陔兰可采，眷恋及良辰。
还家即事四首·其四
作者：朱彝尊
朝代：清
体裁：五言律诗

至此犹馀悸，于焉暂息机。不辞新蜡屐，重理旧鹑衣。鬼笑刘龙拙，车看袁绍非。生还良已幸，长铗几人归。
迟汤上舍不至
作者：朱彝尊
朝代：清
体裁：五言绝句

柽叶绿如伞，藤花紫满檐。望君君不至，惆怅下厅帘。
迷仙引·水蓼花
作者：朱彝尊
朝代：清
体裁：词

断续寒汀，容与芳洲，斜倚高岸。移近山茨，绿葵定得相伴。爱冷红开簇簇，映采香人面。有一种名字，水禽偏好，飞来无限。垂钓休教绊。过雨尤堪玩。蘋叶蘋花，鸥莎占取长一半。试写入、千丝东绢。胜寂寥几点、败荷雪雁。
迷神引·秋海棠
作者：朱彝尊
朝代：清
体裁：词

静绿嫣红看无数，点点欲含还吐。墙阴一角，绕芳花础。剩翻飞黄衣蝶，自来去。不比春分信，晚风蘧。商略凉州，按旧歌序。有美人兮，对此怜迟暮。丛鬓低鬟宜簪取。余香闲掐，小瓶中，寒泉注。较垂丝匀，尤淡画难谱。凉叶空庭里、几番雨。知他芳容减、暗虫诉。
送严之惠阳
作者：朱彝尊
朝代：清
体裁：五言律诗

相期且乐酒，相见辄悲歌。相送有如此，相思知若何。晴川疏树远，落日乱山多。别后丰湖月，闻钟应独过。
送乔舍人还宝应
作者：朱彝尊
朝代：清
体裁：古风

今秋甲子雨不绝，小池残暑风凄凄。栈车难行瘦马滑，终朝兀坐愁云低。有客上书临欲去，折简招我斜街西。房山香醪贮一石，浮以斛角暹罗犀。定州瓷碗白如雪，津门紫蟹团霜脐。坐中曹汪意气古，杜诗韩笔名相跻。草堂图画凡几幅，酒酣并起争留题。龙竿寺旁射陂曲，中分一水名柘溪。君家严君此游息，翠烟缭绕含晴霓。王官谷深城府隔，武陵花发时人迷。只今八十尚健饭，过桥不用扶青藜。邮签此去秋未晚，篱边圆菊黄花齐。连江峭帆槛外落，一双老鹤阶前栖。衡门启后綵衣入，定使眼膜开金篦。桓山四鸟虽折翼，循陔庶免心酸嘶。兼珍之膳娱永日，静观节物移暄萋。嗟余旅食尚淹滞，怀乡未得瞻秦稽。送君沉吟数长路，寸心千里随轮蹄。维扬粳稻美自昔，迩来厥土仍涂泥。湾头清水闻更决，上流未筑归仁堤。千村庐舍总昏垫，可知雁户犹悲啼。漕船万斛挽不上，荒冈断岸何繇梯。太仓红粟渐已贵，曷归长水亲锄犁。期君岁暮白田上，班草城南手重携。
送人宰顺德
作者：朱彝尊
朝代：清
体裁：七言律诗

铜章再绾出都亭，天末郎官映一星。南海潮连沙屿白，西樵山压县楼青。题诗定遍�簩竹，判牍凭移孔翠屏。此地不难先奏最，因风为报远人听。
送冯宰平陆
作者：朱彝尊
朝代：清
体裁：七言律诗

著书独有五亭好，作吏无如三晋閒。醉里襄陵官瓮酒，到来厎柱郭门山。耕馀让畔田千顷，吟对浮查水一湾。白雁年年度汾曲，相思烟月几弯环。
送刘进士知孟县
作者：朱彝尊
朝代：清
体裁：七言律诗

百里雷封古孟州，铜章出宰最风流。一湾清济通王屋，千树秾花绕县楼。别后酒鎗携伴去，到来诗卷许吾酬。三年报最寻常事，腰折眉摧不用愁。
送刘郎中守思南
作者：朱彝尊
朝代：清
体裁：七言绝句

刘郎别我玉河湾，笑绾铜符领百蛮。千骑上头殊不恶，峒花犵鸟满溪山。
送十一叔游中州二首·其一
作者：朱彝尊
朝代：清
体裁：五言律诗

木叶下亭皋，西风一雁高。驱车千里道，结客五陵豪。河水浮官渡，关门镇虎牢。骊驹方在路，尊酒意徒劳。
送十一叔游中州二首·其二
作者：朱彝尊
朝代：清
体裁：五言律诗

旅馆凉风起，秋城画角哀。天涯方远客，祖道且深杯。山色阴中岳，河流绕吹台。梁园多雨雪，岁暮好归来。
送十一叔还里即作豫章之游二首·其一
作者：朱彝尊
朝代：清
体裁：七言律诗

沙堤棘寺路依然，再到京华四十年。客里鬓丝惊并老，愁中药裹迭相怜。觥筹尚记投宾辖，姜蔗都无负郭田。此去南湖仍暂住，未容高枕竹林眠。
送十一叔还里即作豫章之游二首·其二
作者：朱彝尊
朝代：清
体裁：七言律诗

大江西上总风湍，犹胜惊沙老据鞍。拟共故人登快阁，便浮小艇溯层滩。竹鸡格磔云根语，兰草葱青镜里看。南道逢迎应不少，莫轻留滞等长安。
送史馆姜君赴包山书局二首·其一
作者：朱彝尊
朝代：清
体裁：七言绝句

白蜡明经亦可怜，强吟诗卷放归船。告身许领郎官轴，不藉题名雁塔前。
送史馆姜君赴包山书局二首·其二
作者：朱彝尊
朝代：清
体裁：七言绝句

莫釐峰下著书台，十道图经一室开。破腊梅花绕清梦，胜骑官马踏霜埃。
送叶上舍之睢阳
作者：朱彝尊
朝代：清
体裁：古风

昔游同鼓山阴棹，我年方壮君尚少。红妆隔座送藏阄，君醉宵眠我狂叫。江湖转眼遽离群，东寻百越西三云。几回落拓来燕市，秋草金台共夕曛。君今三十犹贫贱，吴楚山川远游遍。天涯聚散二十年，乡里何曾一相见。酒人燕市爱君诗，置酒邀君必我期。城东城西夜漏午，呼僮襆被恒相随。谓当同醉椒花酒，夜雨新年剪新韭。岂意骊驹忽在门，赠行不待春杨柳。黄尘千里卢沟桥，朔云惨淡风萧条。短衣匹马睢阳去，正值梁园雨雪飘。平台满目皆狐兔，对雪相如可重赋。若见当垆劝酒人，也应忆我长安路。
送叶参议督储楚中
作者：朱彝尊
朝代：清
体裁：古风

国家岁漕粟，千里连舳舻。上给宫府用，下充军国需。以之实天庾，宁曰此缓图。先生富才术，文与东马俱。道山橐笔入，粉署含香趋。单车采秦风，奉席盛群儒。天子眷南顾，特借司转输。荆襄汉沔间，土沃田膏腴。岁或一不登，天下皆饥吁。吾贤开济策，足使民困苏。暇日登南楼，俯瞰赤栏湖。武昌柳百万，翠色兼蘅芜。临风兴不浅，高咏无时无。岁晏一相送，欲别愁须臾。南鱼北有雁，冀慰心烦纡。
送吏部侍郎张先生假旋京口六首·其一
作者：朱彝尊
朝代：清
体裁：七言绝句

衮衮诸公岁九迁，先生何事赋归田。不愁关吏馋如虎，一叶官河放溜船。
送吏部侍郎张先生假旋京口六首·其三
作者：朱彝尊
朝代：清
体裁：七言绝句

汶济分流照画舲，中丞问俗向来经。山东父老应传语，双鬓依然旧日青。
送吏部侍郎张先生假旋京口六首·其二
作者：朱彝尊
朝代：清
体裁：七言绝句

便门东去柳依依，一路垂丝埽石矶。青眼年年长送客，几人生拥八驺归。
送吏部侍郎张先生假旋京口六首·其五
作者：朱彝尊
朝代：清
体裁：七言绝句

真州柁转即金山，晓挂蒲帆十幅还。总是当年钓游地，诗牌细拂藓衣斑。
送吏部侍郎张先生假旋京口六首·其六
作者：朱彝尊
朝代：清
体裁：七言绝句

墓田丙舍钟繇帖，京口溪山米芾居。十丈红尘吹不到，江楼日日倚南徐。
送吏部侍郎张先生假旋京口六首·其四
作者：朱彝尊
朝代：清
体裁：七言绝句

清淮泛滥浊河淤，雁户飘摇少定居。厝火积薪曾上策，至今太息雒阳书。
送吴二先辈还汉阳
作者：朱彝尊
朝代：清
体裁：七言绝句

汉南归思绕晴川，湓浦西风送客船。莫上武昌门外望，断肠杨柳似当年。
送吴入太原三首·其一
作者：朱彝尊
朝代：清
体裁：七言绝句

娘子关西木叶残，烟霜回首井陉寒。马头不改团团月，绝壁韩诗拂藓看。
送吴入太原三首·其三
作者：朱彝尊
朝代：清
体裁：七言绝句

周郎近在莲花幕，点笔题诗兴不孤。暇日经过烦问讯，硬黄曾拓石经无。
送吴入太原三首·其二
作者：朱彝尊
朝代：清
体裁：七言绝句

并州山绕崛�苍，桐叶祠前柏几行。蘋号长生水难老，凭君杪入箧中方。
送吴御史还里二首·其一
作者：朱彝尊
朝代：清
体裁：古风

去年兮上书，拜手兮青蒲。今春兮未暮，乘白驹兮下通潞。酌酒兮临风，揽子袪兮城东。申之兮款曲，客无为兮匆匆。泛闸河兮千里，不如子之车兮，莫或敢柅。望江关兮两旗，不如子之马兮，莫或敢维。囊无一物兮旋故土，将津吏兮无怒。
送吴御史还里二首·其二
作者：朱彝尊
朝代：清
体裁：古风

瞻衡宇兮欣欣，数乡树兮历历。慰慈母兮倚闾，御轻轩兮布席。妾埽蚕兮臂筐，童呼牛兮腰笛。麦秋兮梅暑，烟舟兮雨屐。罢远游兮屈平，师近游兮束晰。逝将归兮由拳，乐与子兮晨夕。
送周二之海阳
作者：朱彝尊
朝代：清
体裁：七言律诗

檐花对酒五蟾蜍，此去邮签万里馀。湖水东西仙令宅，帆樯来往海人墟。炎洲雨过香蕉子，夜枕潮回徙鳄鱼。后会竹林期莫定，相思天末意何如。
送周参军之官太原
作者：朱彝尊
朝代：清
体裁：古风

曩客晋阳城，逢君馆香界。群公方爱士，列席邀旅话。君时一缝掖，血气自矜迈。高坐啖彘肩，勇若舞阳哙。百壶恣倾倒，寸心无虿介。此会二十年，平生意所快。川涂屡漂泊，第宅改湫隘。谋生术愈疏，汲古心匪懈。诗图审正变，乐章别流派。博稽皇象碑，耽读向平卦。以兹河汉才，金门足迁拜。一官趋幕府，诺仕吁可怪。衣垢马足尘，气短酒垆债。所幸山水区，辙迹旧曾届。琤琮难老泉，分流注蒲稗。中有长生蘋，葱青俨图画。峪藏千佛经，遗迹久未坏。吾初见之喜，力欲抉幽砦。徙置叔虞祠，琳琅等金薤。事惟虑始难，谋以蓄疑败。好奇君过我，试往破天械。筑亭古柏交，移石秋阳晒。广拓九万笺，流转都市卖。即事良可传，居卑莫深喟。行春狐突山，玩月鲍昭廨。适意亦由人，慎勿形袖瘵。
送和尚住持太白山
作者：朱彝尊
朝代：清
体裁：七言绝句

越山东望路迢迢，涧口寒藤度石桥。惆怅空林飞锡远，海门秋雨浙江潮。
送姚先生巡抚全蜀二首·其一
作者：朱彝尊
朝代：清
体裁：七言律诗

汉庭折槛旧知名，节使畴咨副相行。曲宴午辞珠镜殿，单车春莅锦官城。山川想像王师入，父老扶携益部迎。井络坤维资重镇，遥将筹策赞升平。
送姚先生巡抚全蜀二首·其二
作者：朱彝尊
朝代：清
体裁：七言律诗

清时文轨万方同，将作经营五柞宫。雅雨黎风吟木客，芋田芸鼓辍巴童。亟须元老经纶及，不使遐陬杼轴空。天眷自来西顾切，昌言早为达宸聪。
送姜给事埰
作者：朱彝尊
朝代：清

黄门先生官左掖，力欲拔山气辟易。虎豹天关闭九重，孤臣血肉徒狼籍。东莱蜃市易沉沦，南国相逢泪满巾。青鞋布袜江湖外，谁念当时折槛人？
送孙处士默还黄山
作者：朱彝尊
朝代：清
体裁：七言绝句

芜城客散乱乌啼，别业黄山路不迷。后夜相思秋色远，月明三十二峰西。
送孙编修使安南
作者：朱彝尊
朝代：清
体裁：七言律诗

词臣衔命自螭拗，亲捧天书出汉郊。万里骖鸾经北户，百夫骑象迓南交。蕉花红压桄榔杖，兰叶青连翡翠巢。知有清文冰雪并，能令瘴雨洗黄茅。
送宋佥事之官通潞四首·其一
作者：朱彝尊
朝代：清
体裁：七言绝句

十里莺花露辋前，庆丰闸水得渔船。莫嫌一出春明远，犹是城东尺五天。
送宋佥事之官通潞四首·其三
作者：朱彝尊
朝代：清
体裁：七言绝句

渔阳松伞宝坻鱼，浭酒吴船味不如。更忆昔年移柳在，浓阴输尔昼帘馀。
送宋佥事之官通潞四首·其二
作者：朱彝尊
朝代：清
体裁：七言绝句

中盘曾听佛楼钟，按部重登紫盖峰。料得使君吟兴发，塞门百道走红龙。
送宋佥事之官通潞四首·其四
作者：朱彝尊
朝代：清
体裁：七言绝句

白马银鞍紫络缨，引弓曾傍属车行。为郎未老单车出，射虎重过右北平。
送少詹王先生代祀南海兼怀梁孝廉屈处士陈处士
作者：朱彝尊
朝代：清
体裁：古风

今年天子省方岳，诏祀四渎封五山。属车先行上日观，使者分命辞星班。先生储端乍迁秩，诞持龙节临百蛮。维南有海祝融宅，沐浴日月神所寰。吾昔踰岭谒祠下，呕哑门启金兽镮。木棉阴浓画壁冷，铜鼓雨渍苔花斑。模糊穹碑蚀岁月，夹侍秘怪殊须鬟。鲎帆歘忽飓母恶，珠宫贝阙罕得扳。先生到日陈祝册，扶胥渡口黄木湾。双崖断若青玉玦，小海大海波漩澴。绫袍织成孔雀翠，綵旗飘飐芙蓉殷。神弦安歌合竽瑟，巫觋屡舞摇花鬘。牲肥酒香百灵悦，旋舻奋棹渡无艰。乾坤端倪尽轩豁，鳄鱼远徙除阴奸。五羊仙城六榕寺，刘王花坞恣回环。况有尉佗台畔楼，晴阑百尺眺高閒。人家两岸种红豆，芳草一丛飞白鹇。荔支洲边少黄叶，菖蒲涧曲多青菅。江蕉成林乳滴滴，山乌挟子鸣��。珠娘摇橹蜑子唱，小舫亦足开襟颜。先生赋才媕群雅，得句岂独惊愚孱。古来时巡必望秩，书有帝典颂有般。蚃蛉毛笔鸲鹆砚，輶轩所采谁能删。邮签虽越一万里，计程七月当来还。河冰未合日南至，芦沟桥水流琤潺。四牡光华送行迈，车前驺唱难牵攀。最愁执手河梁人，归时稳卧柴荆关。南园旧友傥无恙，尺书报我吴会间。
送屠入闽
作者：朱彝尊
朝代：清
体裁：五言律诗

故人千里去，风雪上行车。南浦悲长路，西河叹索居。江猿啼远近，天水入空虚。莫作经年别，高堂正倚闾。
送屠重入闽
作者：朱彝尊
朝代：清
体裁：五言绝句

闽峤曾游地，仙歌听未终。花源凡几曲，身入幔亭中。
送张之官楚中
作者：朱彝尊
朝代：清
体裁：七言绝句

酌春堂上劝觥船，偻指分携又八年。偶寄一官江汉去，风流少府胜蓝田。
送张之桂林二首·其一
作者：朱彝尊
朝代：清
体裁：七言绝句

濯枝新雨玉河堤，送客遥寻五筦西。自是骖鸾逐仙侣，缁尘不上锦障泥。
送张之桂林二首·其二
作者：朱彝尊
朝代：清
体裁：七言绝句

星邮南指伏波岩，路转衡山九面帆。吟到相思江更好，绿榕树厎紫蕉衫。
送张令永新
作者：朱彝尊
朝代：清
体裁：五言律诗

春草乌斯道，长洲陆子馀。由来循吏传，频见永新书。送尔之官去，牵丝制锦初。秋山日苍翠，诗卷共清疏。
送张先生巡抚山东二首·其一
作者：朱彝尊
朝代：清
体裁：七言律诗

十二河山大小东，中丞持节镇繁雄。循良久数张京兆，副相依然汉上公。井税蠲来青帝壤，属车迎及素王宫。鹊华秋色看逾好，秀泽单椒俨画中。
送张先生巡抚山东二首·其二
作者：朱彝尊
朝代：清
体裁：七言律诗

泰云堂上酒曾酣，种竹开亭径旧谙。山涌高城双戟外，池分新水七桥南。要知政简无留牍，可许朋来赋盍簪。准拟春风陪杖屦，重游细酌濋泉甘。
送张劭之平遥
作者：朱彝尊
朝代：清
体裁：七言律诗

彼汾沮洳吾旧游，送尔匹马逾徐沟。人行芳草碧于水，日出杏花红满楼。榼中酒味苦桑落，帘外鸟声黄栗留。客居适意远亦得，摇笔赋诗何所求。
送张士琦令永新
作者：朱彝尊
朝代：清

春草乌斯道，长洲陆子余。由来循吏传，频见永新书。送尔之官去，牵丝制锦初。秋山日苍翠，诗卷共清疏。
送张大理省亲皋兰结婚作
作者：朱彝尊
朝代：清
体裁：七言律诗

才投缟纻慰临岐，别酒翻悭雪后持。听棘暂辞归觐日，弦桐为谱述昏诗。咸阳紫凤秦台迥，京兆青螺汉殿知。此去心悬清禁月，重逢应及柳如丝。
送张宰淄川·其一
作者：朱彝尊
朝代：清
体裁：七言律诗

般阳城下记曾过，负郭分流左阜河。相送履凫仙令去，恣听骖筱短童歌。帘衣昼静花应满，书带春来草最多。暇坐西堂官烛夜，吟情可忆旧羊何。
送张宰淄川·其二
作者：朱彝尊
朝代：清
体裁：七言律诗

往事沉吟十九年，潞沙津鼓解连船。河豚荻笋丁沽市，海燕芹泥趵突泉。岐路东西频远隔，故人意气剧相怜。青藤络格繁花紫，凉月纷纷话别筵。
送徐中允假还昆山六首·其一
作者：朱彝尊
朝代：清
体裁：七言绝句

紫陌春啨匹马归，清江南下一帆飞。人生半百且适意，未见朝衫胜芰衣。
送徐中允假还昆山六首·其三
作者：朱彝尊
朝代：清
体裁：七言绝句

旧侣荆高对酒频，香螺画榼五冬春。独醒客去无坚坐，卧瓮凭谁捉醉人。
送徐中允假还昆山六首·其二
作者：朱彝尊
朝代：清
体裁：七言绝句

经义纷纶致异同，谁能闭户软尘中。著书终让名山好，输与周南太史公。
送徐中允假还昆山六首·其五
作者：朱彝尊
朝代：清
体裁：七言绝句

烂漫厨烟煮野蔬，菘根秋末韭春初。到家一事差堪惜，不食松江巨口鱼。
送徐中允假还昆山六首·其六
作者：朱彝尊
朝代：清
体裁：七言绝句

渌波碧草望中遥，刘井柯亭转寂寥。他日归帆下吴苑，先携竹杖访平桥。
送徐中允假还昆山六首·其四
作者：朱彝尊
朝代：清
体裁：七言绝句

石湖居士范成大，金粟山人顾阿瑛。归向东吴无个事，留宾题遍草堂名。
送徐处士南还
作者：朱彝尊
朝代：清
体裁：七言绝句

玉河新柳已堪攀，二月交亭送客还。十度洞庭游未足，今番真住石公山。
送徐甥之豫章三首·其一
作者：朱彝尊
朝代：清
体裁：七言绝句

涪翁诗派授诸甥，中有师川调更清。我亦南州矜宅相，雁池赋雪早知名。
送徐甥之豫章三首·其三
作者：朱彝尊
朝代：清
体裁：七言绝句

南浦停舟雾雨迷，登临两度倦留题。风流输尔秋屏阁，帘幕看山尽捲西。
送徐甥之豫章三首·其二
作者：朱彝尊
朝代：清
体裁：七言绝句

绣鸭滩头水满矶，豫章西去一帆飞。心伤慈母停针线，临发谁缝九月衣。
送慕主事榷关杭州
作者：朱彝尊
朝代：清
体裁：五言律诗

江涨桥边路，星随使者来。须知持国计，端藉轶伦才。书幌晴湖卷，茶樯夜火开。西溪春信早，谁并咏官梅。
送施令什邡
作者：朱彝尊
朝代：清
体裁：五言律诗

早绾铜章去，严程莫滞留。连云仍旧栈，到日恰高秋。讼向泉边听，书从鸟外邮。母嫌山郭小，汉将此封侯。
送施生重游武�三首·其一
作者：朱彝尊
朝代：清
体裁：七言绝句

止止庵深旧下帷，焙茶捣纸远如期。春山一路无啼鸟，涧水声中到武�。
送施生重游武�三首·其三
作者：朱彝尊
朝代：清
体裁：七言绝句

隐屏峰后石苍黔，百丈传闻挂水帘。好事耕渔曾不到，图经藉尔后游添。
送施生重游武�三首·其二
作者：朱彝尊
朝代：清
体裁：七言绝句

度岭虹桥架壑舟，无妨仙侣暇重游。修琴载酒途非远，谁道山中不可留。
送曹侍郎备兵大同二首·其一
作者：朱彝尊
朝代：清
体裁：七言律诗

司农论议朝端重，副相声名辇下闻。岂意尚烦西顾策，翻教暂领朔方军。河边远道人千里，天外乡书雁几群。到日关城春色早，李陵台畔柳纷纷。
送曹侍郎备兵大同二首·其二
作者：朱彝尊
朝代：清
体裁：七言律诗

关榆萧瑟二庭空，堠火平安九塞通。往日连师惊朔漠，只今市马互西东。黄河天上三城戍，画角霜前万里风。知有冯唐论将帅，不令魏尚久云中。
送曹侍郎溶备兵大同
作者：朱彝尊
朝代：清

榆关萧瑟二庭空，堠火平安九塞通。往日连师惊朔漠，只今市马互西东。黄河天上三城戍，画角霜前万里风。知有冯唐论将略，不令魏尚久云中。
送曹方伯还里
作者：朱彝尊
朝代：清
体裁：五言律诗

惆怅红亭酒，登舻奈别何。秋风空日夜，岐路渺关河。重以归与叹，因之劳者歌。还凭长短笛，吹出感恩多。
送曹郡丞之官徽州
作者：朱彝尊
朝代：清
体裁：五言排律

胜绝新安郡，高秋拥传行。江流清见厎，山色翠当楹。万壑云为海，三都石作城。漆林分井社，松盖辨阴晴。墨爱麋丸渍，茶先谷雨烹。由来风土美，见说讼庭清。之子齐东彦，才华邺下并。词源白石叟，诗法玉溪生。凤沼趋晨久，鸾台典籍荣。后来薪愈积，老去骥长鸣。岂厌承明出，遥思厩吏迎。名山谢康乐，隐吏许宣平。晚饭桃花米，春厨竹笋萌。麦光题素纸，龙尾涤金坑。暇有怀人作，知同惜别情。十年呼蓟酒，双调谱秦筝。忽漫登长道，沉吟数去程。迹犹淹旅食，心已定归耕。七里严陵濑，千秋黟帅营。相寻试酬和，编筏采红蘅。
送曾之南海
作者：朱彝尊
朝代：清
体裁：七言律诗

白发游燕旧酒人，棕鞋重踏六街尘。来辜邓尉寻山约，到及长安卧雪旬。雁厎云帆乡树绕，马头星驿岭梅春。南园词客多无恙，暇日争扶大雅轮。
送曾司理之官汉中
作者：朱彝尊
朝代：清
体裁：七言绝句

韩信台前冷战云，汉王城北罢悬军。三秦父老还相语，国士无双属使君。
送李上舍之济南谒新城王尚书
作者：朱彝尊
朝代：清
体裁：古风

海右惟济南，具饶山水趣。侧坎趵突泉，单椒华不注。汇为莲子湖，七桥从坦步。尚书宅新城，道重东山傅。丝竹匪所耽，骚雅乃先务。林端有啸台，池北但书库。著录几千人，片言等坟素。李生辞菰芦，高山动遐慕。譬诸骥騄姿，孙阳宜一顾。莫因签程迂，直趋九河渡。送行吟短章，心飞蚕尾树。
送李司训之括州
作者：朱彝尊
朝代：清
体裁：古风

我闻括州洞天福地有其四，近在缙云丽水青田间。广文先生此去主郡学，芙蕖面面峰回环。毋嫌签程远，毋惮行旅艰。扬帆七里濑，舍棹双溪湾。我昔逢雨雪，冰胶磴滑不易攀。子今乘清秋，一日可以超重关。恶溪亦不恶，终年水潺潺。隘口亦不隘，终日车班班。青衿胄子载酒至，往往剥啄鸣枢�。龙泉碧碗蛛丝斑，香菇菉笋饭赤䅼。全家志在洁白养，三簠之禄足以怡慈颜。况闻此地僻且閒，有腰免使陶潜弯。热官何如冷官好，宴坐但看门前山。新诗相忆肯相寄，老夫为子方便删。
送杜少宰视海闽粤二首·其一
作者：朱彝尊
朝代：清
体裁：七言律诗

汉将楼船远受降，重臣疆理到南邦。山程伐岭复见岭，水驿下泷还上泷。榕叶清阴交露辋，梅花疏影入吟窗。不知五色罗浮雀，玉节前头日几双。
送杜少宰视海闽粤二首·其二
作者：朱彝尊
朝代：清
体裁：七言律诗

暂辍山公启事书，周巡闽海自扶胥。廿年已失鱼盐利，百战犹存荡析馀。雁户沙边寻旧宅，鲛人渡口趁新墟。恩言却似平淮后，相度来宣走传车。
送杨侍御还东湖
作者：朱彝尊
朝代：清
体裁：七言律诗

一谪金门住五年，羡君容易早归田。他时愿结香山社，八口先浮潞水船。秋鸟炙来乡味好，月波酿就禁方传。桃枝况有仙人母，同注真灵位业篇。
送林佳玑还莆田
作者：朱彝尊
朝代：清

高楼置酒觞今夕，愁听骊歌送行客。摇落深知羁旅情，飘零况是云山隔。林生磊落无等伦，凤雏骥子谁能驯？一朝慷慨辞乡里，几载饥寒傍路人。平生崔嵬好奇服，流离耻作穷途哭。往往诗歌泣鬼神，时时谈笑惊流俗。林生林生骨相奇，昂藏不异并州儿。看君富贵当自有，不合憔悴留天涯。高秋别我闽中去，行李萧条惨徒御。客舍清江万里船，乡心红叶千山树。九里湖边倚翠屏，谷城山下俯清泠。寒风江路兼山路，落日长亭更短亭。嗟予分手天南远，惆怅河桥送君返。远客休辞行路难，高堂应念还家晚。
送林还莆田
作者：朱彝尊
朝代：清
体裁：古风

高楼置酒觞今夕，愁听骊歌送行客。摇落深知羁旅情，飘零况是云山隔。林生磊落无等伦，凤雏骥子谁能驯。一朝忼慨辞乡里，几载饥寒傍路人。平生崔嵬好奇服，流离耻作穷途哭。往往诗歌泣鬼神，时时谈笑惊流俗。林生林生骨相奇，昂藏不异并州儿。看君富贵当自有，不合憔悴留天涯。高秋别我闽中去，行李萧条惨徒御。客舍清江万里船，乡心红叶千山树。九里湖边倚翠屏，谷城山下俯清泠。寒风江路兼山路，落日长亭更短亭。嗟予分手天南远，惆怅河桥送君返。远客休辞行路难，高堂应念还家晚。
送查上舍之湖口
作者：朱彝尊
朝代：清
体裁：五言绝句

尔去彭湖口，香炉对客窗。潮痕灌婴井，果否应浔江。
送柯大还里兼寄周
作者：朱彝尊
朝代：清
体裁：七言绝句

渡淮三月滞江都，送尔归寻旧酒徒。十幅蒲帆乡树杪，夜船听雨到南湖。
送柯孝廉之芜湖
作者：朱彝尊
朝代：清
体裁：七言律诗

刘蕡下第原风汉，王粲依人复远游。旧屐尚存寻赤铸，残书又抱去卢沟。春槽酒熟沙门店，夜栅樯平估客舟。傥得黄金休易散，归时须筑小丹丘。
送梁孝廉还南海
作者：朱彝尊
朝代：清
体裁：古风

合昏花开暑雨微，故人留君解骖騑。合昏花谢故人死，燕市酒徒看渐稀。秋林卷萚百卉腓，篱根细菊圆如玑。北风萧萧南雁飞，蛰虫穷鸟相因依。此时欲别不忍别，马行蜷局循郊圻。把杯劝君君莫挥，执手语君君莫违。男儿贫贱亦常事，故乡得归姑且归。吾今捐佩也当去，免使同学翻攒讥。远游汗漫计亦得，他年访尔白板扉。旧交陈屈况无恙，相与散策探林霏，尽脱苛礼消尘机。龙泷下上濯我足，石楼小大振我衣。乳蕉子黄荔子绯，马甲柱脆红螺肥。榕阴一亩竹十围，南园可以恣酬和，诗卷无人论是非。
送樊明府之嘉兴
作者：朱彝尊
朝代：清
体裁：七言律诗

仙凫南发指江关，到及梅花点地斑。倚郭千家齐傍水，登楼百里更无山。郊坰近日园亭少，旱潦频年稼穑艰。凭仗贤侯妙为政，不难风景旧时还。
送毛检讨还越
作者：朱彝尊
朝代：清
体裁：五言排律

一舸全家去，层闉别袂分。孤生倚知已，衰老感离群。晓雨千门散，新泉五闸闻。花光晴澹沱，峰翠远氤氲。祖席愁帆影，回塘蹙水纹。语多兼往事，觞罢判斜曛。少日偕簦笠，遗书索典坟。扇邀王内史，舞起谢将军。梦笔桥头月，扪萝磴口云。徵歌依赵瑟，渍墨洒羊裙。午爨柯亭竹，秋眠蕙帐蚊。俄惊邻笛弄，顿使酒船焚。失路栖淮浦，逃名适汝濆。易穿东郭履，惭勒北山文。烧尾同华宴，传甘并紫帉。四声研沈陆，六义续河汾。阑药园官送，朝衫小妇熏。香奁词怅怅，锦瑟泪纷纷。为折章台柳，翻辞秘省芸。空林忆猿鹤，旧社返榆枌。到及湘莼美，閒看越鸟耘。明笺存笥满，曲米注床醺。宰相陶弘景，神仙郑巨君。行藏应自料，不用问灵氛。
送汪户部还长洲
作者：朱彝尊
朝代：清
体裁：七言律诗

殊方动惜故人违，听唱骊歌泪暗挥。白下乍传星使返，江东忽见步兵归。苕华径曲藏书屋，莲叶舟轻上钓矶。不独文章今日少，谁能未老念荷衣。
送汪进士游岭南
作者：朱彝尊
朝代：清
体裁：五言律诗

献岁发吴阊，缘流抵建康。北风吹五两，几日上浔阳。榕叶山城暗，梅花驿路长。回思旧游地，飞梦到君傍。
送王入蜀省其尊人观察
作者：朱彝尊
朝代：清
体裁：五言排律

向晚东城下，骊歌不可听。宁亲远行迈，送客出郊坰。去马黄金络，离筵碧玉瓶。山花开古驿，河柳遍长亭。绝域春零雨，浮槎夜挂星。连天秦栈树，如日楚江萍。已见投三峡，曾传役五丁。飞云横太白，丹嶂落空青。蜀道难如此，瞿塘险未经。猿声流暗壑，鸟路入晴冥。好醉临邛酒，重题剑阁铭。还凭梁上月，梦想对仪形。
送王游岭南
作者：朱彝尊
朝代：清
体裁：七言绝句

送君西去大江深，回首云烟枫树林。岭路千山万山外，相思孤月梦中寻。
送王游粤
作者：朱彝尊
朝代：清
体裁：五言排律

好去羊城道，吁嗟契阔深。离群空怅望，惜别重登临。零雨哀南土，晨风念北林。征途祭酒客，天末渡江吟。烟火蛮乡少，山云驿路阴。桄榔交岭树，孔雀扰家禽。去问杨孚宅，归看陆贾金。梅花如可寄，幸慰故人心。
送王赞善视浙江学政二十韵
作者：朱彝尊
朝代：清
体裁：五言排律

京国沙堤旧，娄江甲第临。世家唐宰相，经术汉儒林。早射匡时策，先鸣正始音。才华王轹谢，诗笔沈兼任。偶出辞温树，重来玩薜禽。瑶山开四照，丹地拔千寻。朵殿新篸管，储端每献箴。询谋公望最，眷顾主恩深。持节巡江介，观风采会吟。色丝能辨石，爨火定收琴。洞壑包三九，图书足古今。湖光仙棹叠，岚翠戟门侵。紫笋茶教瀹，乌巾酒待斟。词场输藻镜，交谊重苔岑。十载逢青眼，相于惬素心。别筵愁衮衮，嘶骑去骎骎。苑雪花犹积，官桥柳未阴。怀归贪倚著，投分忘升沉。送送情何极，劳劳思不禁。还期承盖处，乡曲共题襟。
送田少参之楚分韵得江字
作者：朱彝尊
朝代：清
体裁：古风

前年白下君送我，临当解缆拔柳桩。劳劳亭子惜分袂，津吏伐鼓声逢逢。今年燕市我送君，西山积雪连崆㟅。夕阳欲落犹未落，返景倒射红油窗。人生会难别苦易，君又乘传熊渠邦。川涂迢递四千里，计程涉济河淮江。翻飞苍雁且莫致，揽环结佩何时双。深杯当前宜纵饮，满贮兽火倾羊羫。坐中曹谢斗奇句，掉险类舞都卢橦。譬诸宫商迭相奏，竽瑟椌楬纷琤摐。君亦录别留新诗，偏师一出长城降。古来文人志开济，岂必翰墨惊冥憃。迩者七泽罢兵革，烧畬买犊齐耕䎫。刍茭米粟待输挽，筥籔稯秅争牵扛。有时清暇集参佐，赤阑湖口浮艂艭。雄风飒然蘋末至，怒涛直指台根撞。武昌鱼泔十千尾，宜城酒酝二百缸。维藩树屏昔所重，快意不在张牙幢。吾今谪官一无事，思从楚客搴兰茳。题襟汉上许酬和，他日抽帆偃画杠。
送益都冯先生集万柳堂次韵二首·其一
作者：朱彝尊
朝代：清
体裁：七言律诗

十里沙堤万树杨，秋容犹未点新霜。小车稷下将归日，上已城东旧醉乡。坐立部歌听总好，田园乐事话方长。千秋祖帐赢疏傅，录别樽前有和章。
送益都冯先生集万柳堂次韵二首·其二
作者：朱彝尊
朝代：清
体裁：七言律诗

白头许赐冶源閒，青史难将谏录删。此去耕渔寻旧侣，且凭丝竹解离颜。开帘浴鸟阶前水，过雨斜阳槛外山。他日从游期莫定，强留嘶骑玉河湾。
送禹鸿胪之洞庭
作者：朱彝尊
朝代：清
体裁：七言绝句

谪官拟就洞庭居，此意沉吟六载馀。君去西峰先相宅，小楼容架满船书。
送程秀才还宣城
作者：朱彝尊
朝代：清
体裁：七言绝句

花飞春水都官句，山抹微云女婿诗。送子羊头车一两，满林柿叶正红时。
送穷日作
作者：朱彝尊
朝代：清
体裁：古风

吾家五穷鬼，四世推不去。今晨缚车船，送往河堤住。水萍风中絮，散作千百身。勿使天壤间，乃有石季伦。
送筳占杨叟还庐江
作者：朱彝尊
朝代：清
体裁：七言绝句

桐帽棕鞋冰雪容，山茨归卧枣香浓。琼茅欲就灵氛卜，知近浮槎第几峰。
送耿副使之官陇右
作者：朱彝尊
朝代：清
体裁：七言律诗

双旌晓发动征尘，犹见黄花驿路新。树屏莫辞朱圉远，封侯须与玉关邻。鱼龙积水褰帷近，马鹿晴山绕幕春。到日西堂留牍少，尺书须寄倦游人。
送胡参议分守河东四首·其一
作者：朱彝尊
朝代：清
体裁：七言绝句

周北张南夹巷居，传钞互借一瓻书。使君好事谁能及，马后巾箱载满车。
送胡参议分守河东四首·其三
作者：朱彝尊
朝代：清
体裁：七言绝句

天际河流戟外黄，桃花春水涨鱼梁。衔杯不改陵州乐，鲙取银鳞尺半长。
送胡参议分守河东四首·其二
作者：朱彝尊
朝代：清
体裁：七言绝句

朔风千里动幽燕，欲醉垆头费酒钱。君到襄陵官酝熟，可能遗我蒲萄煎。
送胡参议分守河东四首·其四
作者：朱彝尊
朝代：清
体裁：七言绝句

历井扪参俨画图，到来官阁一尘无。十年汉上题襟客，不数诗人郑鹧鸪。
送舍弟之山阴
作者：朱彝尊
朝代：清
体裁：五言律诗

别情不可道，送汝益凄其。分手怅前路，离居感后时。山中伯禹穴，江上伍胥祠。何处无芳草，池塘绕梦思。
送苏郡伯守杭州
作者：朱彝尊
朝代：清
体裁：七言律诗

新凉才报上林秋，五马双旌发蓟丘。方镇表存唐国史，左符秩等汉诸侯。江湖水气城阴合，吴越山光戟外收。自是前身苏玉局，黄州领郡又杭州。
送董孝廉游五台
作者：朱彝尊
朝代：清
体裁：七言绝句

军都关外朔云屯，过尽龙堆入雁门。一路金光瑶草色，青天直上五峰尊。
送蒋翰林归金坛
作者：朱彝尊
朝代：清
体裁：五言律诗

自听骊驹唱，弥令客思牵。相逢才破月，惜别已残年。红叶山中屐，金沙渡口船。遥凭千里梦，飞度玉堂边。
送蔡中允假还省亲
作者：朱彝尊
朝代：清
体裁：七言绝句

记听句胪已十年，词头草罢擘宫笺。不知才子循陔后，锁院何人下水船。
送袁还吴门
作者：朱彝尊
朝代：清
体裁：七言律诗

袁郎失意归去来，弹铗长歌空复哀。天寒好向汝南卧，酒尽谁逢河朔杯。远岸枫林孤棹入，平江秋水夕阳开。要离墓上经过地，知尔相思日几回。
送计孝廉还吴江
作者：朱彝尊
朝代：清
体裁：七言绝句

三年归计总蹉跎，日见轻舟下潞河。君去登高谁对酒，空怜秋色异乡多。
送谢入燕
作者：朱彝尊
朝代：清
体裁：古风

记昔别君时，太原风雨梁公祠。五年不一见颜色，朅来济上樽重持。劳人相顾徒草草，白发青灯且倾倒。历下亭前柳满汀，尘沙又走长安道。人生聚散绝可怜，吾将归种梅溪田。夏盖山南湖水北，扁舟期我知何年。
送赵三还永年
作者：朱彝尊
朝代：清
体裁：七言绝句

离堂卜夜且成欢，酒尽休歌行路难。四十逢时犹未晚，看君骑马入长安。
送赵主事榷关扬州
作者：朱彝尊
朝代：清
体裁：七言律诗

珠帘十里江都市，铁鹿连船估客樯。持节自来星使重，算缗须比水衡强。桥边扬子仍开驿，柳外平山旧有堂。到及梅花官阁绽，好携宾从促飞觞。
送越孝廉入楚兼作庐山之游
作者：朱彝尊
朝代：清
体裁：七言律诗

芜城相见惜蹉跎，又送云帆楚泽过。九叠屏风何处好，三湘芳草至今多。寻山应得逢匡俗，作赋还看压景瑳。准拟归来秋月满，樽前同听大堤歌。
送郑入粤
作者：朱彝尊
朝代：清
体裁：古风

入闽闽有滩，度岭岭有关。劝君舍仙霞，劝君踰常山。一帆馀干漾，三板茶磨盘。曲江水沄沄，大庙峡攒攒。秋深高凉郡，郡守当之官。英英玉堂彦，戟舍有馀閒。好贤若缁衣，为子具馆餐。况有王大令，儒雅足盘桓。蕉椰实堪饱，橄榄浆不酸。一丈孔雀尾，双丫公孙兰。青青�簩竹，恒覆屋数间。此乡洵可乐，何时方来还。暇过五羊城，越台尤壮观。番番三老友，为我报平安。
送郑南还
作者：朱彝尊
朝代：清
体裁：七言律诗

长安似尔客最久，自别旧乡今八年。五里亭边倾蓟酒，一帆风末挂吴船。承颜正好趋庭日，生计须谋负郭田。莫以故人归未遂，卜居不与竹垞连。
送钱六朱大同游白下
作者：朱彝尊
朝代：清
体裁：七言绝句

高咏方从月下闻，佳书犹未换鹅群。一朝并马金陵去，閒杀羊欣白练裙。
送陆参议督储江北兼讯龚方伯金司臬田学使
作者：朱彝尊
朝代：清
体裁：七言律诗

春盘细菜散觥筹，暇许招寻醉肯留。迟日最难花下别，轻尘恰向雨馀收。熟知官阁三山近，预想灯船五月游。骖竹黄童应笑语，石城岳牧总风流。
送陈上舍还杭州三首·其一
作者：朱彝尊
朝代：清
体裁：七言绝句

门外骊驹莫便催，红阑亭子上行杯。谁能北地三年住，不忆西湖一舸回。
送陈上舍还杭州三首·其三
作者：朱彝尊
朝代：清
体裁：七言绝句

官阁垂杨水寺灯，城隅处处结鱼罾。旧游白发几人在，应笑归迟张季鹰。
送陈上舍还杭州三首·其二
作者：朱彝尊
朝代：清
体裁：七言绝句

猫头新笋长林扉，雉尾香莼碍钓矶。船到水仙祠下泊，更无尘涴藕苗衣。
送陈之青浦
作者：朱彝尊
朝代：清
体裁：七言律诗

忆同九日登高宴，益信陈琳最善文。易水自来长送客，词人且免学从军。帆飞薛淀连乡树，鹤下华亭划海云。吾老思归犹未得，天涯岁月总离群。
送陈叟南归
作者：朱彝尊
朝代：清
体裁：七言绝句

军都关口朔云凝，羡尔临行匹马登。归向高阳逢旧侣，衔杯试话十三陵。
送陈四处士再入楚二首·其一
作者：朱彝尊
朝代：清
体裁：七言绝句

燕山雪后送君行，茸帽驼裘马上轻。一片晴川万杨柳，春风重入武昌城。
送陈四处士再入楚二首·其二
作者：朱彝尊
朝代：清
体裁：七言绝句

官清幕府足栖迟，汉上题襟定有诗。凿井便为王粲宅，行歌随处葛疆池。
送陈舍人归黄冈
作者：朱彝尊
朝代：清
体裁：古风

君姿玉山并，君诗白雪高。岂意采风人，力不及楚骚。策马去京国，却佩腰间刀。深雍虎文靴，短后茶色袍。但愁别须臾，何用心郁陶。素业在黄冈，潮田满江皋。乌犍三百尾，种秫持作醪。暇搜耆旧文，笔秃猩猩毛。少年能著书，北事亦足豪。何时涉夏澳，共尔浮金舠。
送顾之沂州
作者：朱彝尊
朝代：清
体裁：七言绝句

官亭把袂惜离居，南指临沂岁未除。行过蒙阴山叶响，马头青壤雪消初。
送顾还枫泾
作者：朱彝尊
朝代：清
体裁：七言绝句

客游五载莫凄然，元夕天涯我十年。为羡王孙归去路，岸花江草送吴船。
送顾进士南归
作者：朱彝尊
朝代：清
体裁：五言绝句

曲江游宴罢，转眼一年春。此日书驴券，仍同下第人。
送高之安邑和魏韵
作者：朱彝尊
朝代：清
体裁：七言绝句

骊驹九日郭门催，问子西征几月来。最好河东苦桑落，怀人一倍引深杯。
送高之江宁二首·其一
作者：朱彝尊
朝代：清
体裁：七言绝句

尘衫破帽独支筇，重向金陵寄客踪。试上风香层阁望，至今犹剩几株松。
送高之江宁二首·其二
作者：朱彝尊
朝代：清
体裁：七言绝句

青衿文字国门编，暇话姚翁结客年。快意黄金随手尽，秦淮一道拥灯船。
送龚大之淮阳
作者：朱彝尊
朝代：清
体裁：七言绝句

潞河迟日送征骖，禁雪初晴柳尚含。一路青山到淮浦，照人明月已江南。
送龚孝廉掌教涿州
作者：朱彝尊
朝代：清
体裁：五言律诗

图经雄涿鹿，壁沼亚桥门。锦里仙人水，楼桑帝子村。诗传颐尽解，官冷道弥尊。不远房山麓，相期泛竹根。
逢周侍郎二首·其一
作者：朱彝尊
朝代：清
体裁：五言律诗

怅别西湖曲，重逢又十年。艰难增旅话，倾倒共诗篇。春远仍题扇，江寒未放船。甘棠留召伯，听取旧歌弦。
逢周侍郎二首·其二
作者：朱彝尊
朝代：清
体裁：五言律诗

阿戎频问讯，燕晋两乡俱。道已甘三黜，家从泛五湖。登临山屐在，存没酒人殊。白发明灯里，飞扬不可无。
逢姜给事
作者：朱彝尊
朝代：清
体裁：古风

黄门先生官左掖，力欲拔山气辟易。虎豹天关闭九重，孤臣血肉徒狼藉。东莱蜃市易沉沦，南国相逢泪满巾。青鞋布袜江湖外，谁念当时折槛人。
逢庐州守张四首·其一
作者：朱彝尊
朝代：清
体裁：七言绝句

瓜州东廨彻离筵，并坐空江赤马船。君去我归京口闸，春鹒秋蟀十三年。
逢庐州守张四首·其三
作者：朱彝尊
朝代：清
体裁：七言绝句

伍胥门外泊斋舲，话旧缠绵客共听。几度相逢秋水曲，黄花篱落白莲泾。
逢庐州守张四首·其二
作者：朱彝尊
朝代：清
体裁：七言绝句

潭柘山游旧侣稀，每逢邻笛一沾衣。怀君千骑庐江郡，日对东南孔雀飞。
逢庐州守张四首·其四
作者：朱彝尊
朝代：清
体裁：七言绝句

四百南朝寺错连，借君一榻坐萧然。龛中弥勒应微笑，太守输他布袋钱。
遣闷
作者：朱彝尊
朝代：清
体裁：五言律诗

一雨竟十日，萧条成暮春。欢娱那有地，岁月渐过人。烟草天边路，风花陌上尘。良游如可再，尊酒莫辞频。
那呵滩
作者：朱彝尊
朝代：清
体裁：古风

闻欢当远行，泣下不可止。大艑开江津，懊恼铁鹿子。
邹县谒孟子庙二首·其一
作者：朱彝尊
朝代：清
体裁：五言律诗

井地连滕壤，诗书近孔门。世儒多横议，夫子独知言。杨墨归斯受，齐梁道自尊。岩岩留气象，千载肃心魂。
邹县谒孟子庙二首·其二
作者：朱彝尊
朝代：清
体裁：五言律诗

坏道残碑卧，祠官异代虔。爵班公一位，里纪母三迁。丛木冬春冷，风灯卒史悬。空令布衣士，瞻拜独凄然。
郁洲寒望
作者：朱彝尊
朝代：清
体裁：五言律诗

一丘回枉渚，独往失斜曛。到地无南雪，连天有朔云。贪泉怀刺史，蛮语问参军。渐听寒潮落，昏钟隔浦闻。
郡东山对月有怀周四陈大吴二
作者：朱彝尊
朝代：清
体裁：五言律诗

白露侵亭幔，凉烟满桂丛。如何秋色里，不与故人同。萧飒闻风叶，飞扬见羽虫。南楼灭明烛，伫望海云东。
鄚州题壁
作者：朱彝尊
朝代：清
体裁：五言绝句

积水渔村渡，新凉酒旆风。河间多姹女，若个数钱工。
酬彭三首·其一
作者：朱彝尊
朝代：清
体裁：七言绝句

燕郊春雨洒尘轻，我唱骊驹子送行。回忆酒人天外隔，不知舟楫下芜城。
酬彭三首·其三
作者：朱彝尊
朝代：清
体裁：七言绝句

竹西酒市接平山，灯下妖姬十八鬟。留取霜纨调锦瑟，红桥一曲送君还。
酬彭三首·其二
作者：朱彝尊
朝代：清
体裁：七言绝句

艾家桥北论交日，回首星霜十九年。祗向天涯相送老，新诗读罢一凄然。
酬毛十九兼寄张五
作者：朱彝尊
朝代：清
体裁：五言律诗

逝矣三春日，萧然百尺岩。知君南浦上，朝夕望征帆。湖水莼丝熟，樱桃鳦鸟衔。归期今已近，好遣报张杉。
酬洪
作者：朱彝尊
朝代：清
体裁：七言律诗

金台酒坐擘红笺，云散星离又十年。海内诗家洪玉父，禁中乐府柳屯田。梧桐夜雨词凄绝，薏苡明珠谤偶然。白发相逢岂容易，津头且缆下河船。
酬潘
作者：朱彝尊
朝代：清
体裁：古风

燕京秋九月，雨雪纷湝湝。初晴出户去，延望西山崖。薄衣先苦寒，炙背返荆柴。晚闻僮仆语，有客叩吾斋。新诗题纨扇，留赠出中怀。临风百过诵，音响一何佳。泠泠朱弦瑟，调必宫商谐。壮哉四方志，独棹浮江淮。伤禽戢羽翼，鸣鹿求其侪。河东卫先生，埽室道南街。希音辨元始，望古穷津涯。同声一相应，众说诚可排。尔雅及三仓，豪发未尝乖。伊余去乡国，万里敝青鞋。愧乏洛生咏，徒观泰山祡。戛玉闻琳琅，披云豁尘霾。譬彼同岑草，所惜在根荄。愿贞岁寒期，簦笠行相偕。
酬阎
作者：朱彝尊
朝代：清
体裁：古风

烈火燔帝竹，秦镜忽以沦。番番济南叟，后死髦而勤。腹笥传少女，齿落馀空龈。掌故颖川来，何繇听其真。所怪张欧阳，疑义嘿不申。金丝鲁宫响，科斗蟠轮囷。俄遭巫蛊发，竹简迹久湮。梅生千载后，一一纷罗陈。其馀航头字，捃摭亦有因。譬若完衣裳，安用重补纫。文从义艰晦，体殊绝踪尘。孔书既咸在，谟诰恒鲜新。何不正今讹，去险归温纯。此义诚难知，疑者颇相循。阎生并州彦，徙宅清淮漘。昨年应诏至，旅食春明春。小心对缝掖，馀勇刺古人。示我一编书，其言狂且醇。诸家援王吴，百氏搜墨荀。幽室决窔奥，希音辨韶钧。虽为见者骇，犹胜徒呫呻。吾生懒述作，老矣潜悲辛。君非汉井丹，经义何纷纶。况有纨扇咏，赠我情弥亲。客子寓招提，不出动盈旬。春冰玉河裂，草暖波粼粼。红杏舒繁条，翠岚压重闉。相期出郭游，西山恣回巡。并马骋剧谈，九皇八八民。醒即坐松石，醉即卧花茵。
酷相思·阻风湖口
作者：朱彝尊
朝代：清
体裁：词

社鼓神鸦天外树。见渺渺、江流去。向晚来、石尤君莫渡。大姑也、留人住。小姑也，留人住。杜宇催归朝复暮。转把归期误。尽灯火、孤篷愁几许。风急也、声声雨。风定也、声声雨。
醉太平
作者：朱彝尊
朝代：清
体裁：曲

野狐涎笑口，蜜蜂尾甜头。人生何苦斗机谋，得抽身便抽。散文章、敌不过时髦手，钝舌根、念不出摩登咒。穷骨相，封不到富民侯，老先生去休。
醉太平·题姜开先赠歌者李郎秦楼月词
作者：朱彝尊
朝代：清
体裁：词

支郎眼黄。何郎粉香。尊前一曲回肠。爱秦楼月凉。公羊谷梁。鄱阳括苍。词人试数诸姜，算尧章擅场。
醉春风·荼蘼
作者：朱彝尊
朝代：清
体裁：词

笑日红偏嫩。不雨青常润。卷帘一架小庭浓，认，认，认。小摘休前，黄须绿刺，最撩人鬓。转眼残春尽。生怕繁英褪。一年花事此关心，仅，仅，仅。谷雨晴时，牡丹开后，这番风信。
醉春风·送陆集生孝廉还华亭
作者：朱彝尊
朝代：清
体裁：词

文采机云后，当代论耆旧。横汾千里自西来，骤，骤，骤。把袂中秋，衔杯几日，送归重九。素业清江口，丙舍今存否。莼鲈忽动故园情，又，又，又。瘦马秋尘，乱山落日，板桥疏柳。
醉花间·送王古直还西湖
作者：朱彝尊
朝代：清
体裁：词

愁君去，送君去，君去西湖住。小阁镜中悬，是月初生处。罗裙芳草渡，一一鸣柔橹。扶上七香车，长定门前遇。
醉花间·题金晓珠水墨芙蓉
作者：朱彝尊
朝代：清
体裁：词

湘江水，澄江水，木末同姿媚。露下冷花繁，风里柔枝脆。玉台匀染地，意匠应憔悴。砚滴井华新，墨吮香唇醉。
醍醐饭
作者：朱彝尊
朝代：清
体裁：五言律诗

绝品醍醐饭，人间总不知。素餐臣节愧，推食主心慈。九糳长腰米，兼金六寸匙。青精徒自滑，较此驻颜迟。
醧舫即事二首·其一
作者：朱彝尊
朝代：清
体裁：七言绝句

破窗风雨湿书签，睡起明星忽在檐。最喜蛛丝捎竹尾，牵牛花翠晓来添。
醧舫即事二首·其二
作者：朱彝尊
朝代：清
体裁：七言绝句

秋老梧桐叶叶黄，夜来风雨太颠狂。分明了鸟窗深闭，一片何缘堕笔床。
采桑子·云州书感
作者：朱彝尊
朝代：清
体裁：词

去年一丈天山雪，冻鹊枝头。畅好春游，到得春来祗是愁。炎风匹马黄尘里，又盼清秋。凉月南楼，到得秋来总是愁。
采桑子·五月六日
作者：朱彝尊
朝代：清

携来九子同心粽，蒲酒犹深。夜帐轻容，续命丝长针再缝。须知后会浑无据，难道相逢。十二巫峰，峡雨轻回第四重。
采桑子·寄赠史云臣
作者：朱彝尊
朝代：清
体裁：词

梅溪乐府真同调，把袂偏迟。曾寄相思，载酒江湖杜牧之。缁尘不到横塘路，稳卧山茨。醉咏新词，春雨梨花燕子时。
采桑子·梧宫咏古
作者：朱彝尊
朝代：清
体裁：词

何年越客千丝网，网住西施。看杀吴儿，贮馆娃宫得几时。离筵白纻歌才罢，抛了西施。远去黄池，冷笑夫夫真个痴。
采桑子·秋日度穆陵关
作者：朱彝尊
朝代：清
体裁：词

穆陵关上秋云起，习习凉风。于彼疏桐。摵摵凄凄叶叶同。平沙渺渺行人度，垂雨濛濛。此去何从。一路寒山万木中。
采石
作者：朱彝尊
朝代：清
体裁：七言绝句

采石矶边积雪晴，横江馆外暮潮生。金陵美酒百斛尽，明月满江空复情。
采莲曲
作者：朱彝尊
朝代：清
体裁：古风

采莲女，两桨桥头去。锦石清江日落时，罗裙玉腕花深处。采莲童，素舸游湖中。江讴越吹歌未歇，朱唇玉面来相逢。共道江南可采莲，湖中莲叶已田田。攀花风动飘香袂，照水萍开整翠钿。翠钿香袂逢人少，回看兰泽多芳草。青鸟飞来啄紫鳞，白蘋断处生红蓼。云起暮流长，飞花镜里香。双双金翡翠，一一锦鸳鸯。鸳鸯翡翠飞无数，兰桡并著轻摇橹。素藕连根丝更柔，红莲彻厎心偏苦。谁家年少垂杨下，出入风姿独妍雅。岸上徘徊七宝鞭，湖边踯躅千金马。渌江肠断起歌声，惆怅方塘一望平。水上轻衣吹乍湿，风中细语听难明。沙棠舟系青丝䋏，相邀尽说江南乐。白露初看翠盖飘，秋风渐见红衣落。横塘灯火采莲归，隔浦歌声听已希。云间月出开烟树，惟见沙明白鹭飞。
采莼
作者：朱彝尊
朝代：清
体裁：古风

湖水清无厎，莼丝滑可怜。相要三五客，采采莫回船。坐恐葑田合，生憎荇带牵。祗应樱笋配，膻腻岂容前。
重经彭山
作者：朱彝尊
朝代：清
体裁：七言绝句

犹忆清江旧板桥，门前曲水细通潮。垂杨不是伤心树，那得长条更短条。
重阳前一日沈鲍载酒柯氏园亭同诸子分赋兼感旧游成二十韵
作者：朱彝尊
朝代：清
体裁：五言排律

水竹通三径，星霜隔几年。悲歌同调续，秋色异乡先。叶落交檐树，云寒欲雨天。解鞍嘶骑拥，载酒曲车连。席向西南上，杯行少长前。从容宽礼数，倾倒迭诗篇。楚舞何相似，秦风亦有焉。吟看吴会并，交取性情便。二子真同好，相期幸未愆。临池良不厌，舍坐屡教迁。破帽垂垂落，疏帘处处悬。篱花平缀锦，沙雁小如拳。薄暝争投辖，提壶更数钱。风灯升降影，茅屋去来烟。衰藉囊萸早，宵因说饼延。尘埃惊老大，身世益迍邅。尚忆班荆地，曾开送别筵。旧游惟沈郑，远梦各山川。榆塞横汾曲，蚕丛桂竹偏。中郎遗爨笛，叹逝转悽然。
野外
作者：朱彝尊
朝代：清
体裁：五言律诗

野外疏行迹，深林客到迟。江湖殊后会，风雨惜前期。秋草飞黄蝶，浮萍漾绿池。南楼夜吹笛，寥落故园思。
野老
作者：朱彝尊
朝代：清
体裁：五言绝句

学易村夫子，劳劳方寸心。卜钱求汉铸，新得火珠林。
金华道上梦游天台歌
作者：朱彝尊
朝代：清

吾闻天台山高一万八千丈，石梁远挂藤萝上。飞流直下天际来，散作哀湍众山响。烛龙衔日海风飘，犹是天鸡夜半潮。积雨自悬华顶月，明霞长建赤城标。我向金华问客程，兰溪溪水百尺清。金光瑶草不可拾，梦中忽遇皇初平。手携绿玉杖，引我天台行。天台山深断行路，乱石如羊纷可数。忽作哀猿四面啼，青林绿筱那相顾。我欲吹箫驾孔鸾，璿台十二碧云端。入林未愁苔径滑，到面但觉松风寒。松门之西转清旷。桂树苍苍石坛上。云鬟玉洞展双扉，二女明妆俨相向。粲然启玉齿，对客前致词。昨朝东风来，吹我芳树枝。山桃花红亦已落，问君采药来何迟。曲房置酒张高宴，芝草胡麻迭相劝。不记仙源路易迷，樽前只道长相见。觉来霜月满城楼，恍忽天台自昔游。仍怜独客东南去，不似双溪西北流。
金华道上梦游天台歌
作者：朱彝尊
朝代：清
体裁：古风

吾闻天台山高一万八千丈，石梁远挂藤萝上。飞流直下天际来，散作哀湍众山响。烛龙衔日海风飘，犹是天鸡夜半潮。积雨自悬华顶月，明霞长建赤城标。我向金华问客程，兰溪溪水百尺清。金光瑶草不可拾，梦中忽遇皇初平。手携绿玉杖，引我天台行。天台山深断行路，乱石如羊纷可数。忽作哀猿四面啼，青林绿筱那相顾。我欲吹箫驾孔鸾，璿台十二碧云端。入林未愁苔径滑，到面但觉松风寒。松门之西转清旷，桂树苍苍石坛上。云鬟玉洞展双扉，二女明妆俨相向。粲然启玉齿，对客前致词。昨朝东风来，吹我芳树枝。山桃花红亦已落，问君采药来何迟。曲房置酒张高宴，芝草胡麻迭相劝。不记仙源路易迷，樽前只道长相见。觉来霜月满城楼，恍忽天台自昔游。仍怜独客东南去，不似双溪西北流。
金字经 其一 忆辰娘作
作者：朱彝尊
朝代：清
体裁：曲

蝴蝶难分队，鸳鸯拟作双，行近秋花六扇窗。刚回身，避乳狵。新霜降，红叶湿鞋帮。
金字经 其二 忆辰娘作
作者：朱彝尊
朝代：清
体裁：曲

碧浪湖边树，白蘋江上舟，风雨萧萧不耐秋。愁归帆，郭外抽。从别后，无计再勾留。
金山登妙高台
作者：朱彝尊
朝代：清
体裁：五言律诗

高台堪极目，落景一登临。众水金陵下，孤城铁瓮深。平沙依雁宿，横笛想龙吟。不见安禅叟，寥寥江上心。
金明池·燕台怀古，和申随叔翰林
作者：朱彝尊
朝代：清

西苑妆楼，南城独骑，几处笳吹芦叶？孤鸟外生烟夕照，对千里万里积雪。更谁来击筑高阳？但满眼花豹明驼相接。剩野火楼桑，秋尘石鼓，陌上行人空说。战斗渔阳何歇？笑古往今来，浪传豪杰。绿头鸭悲吟乍了，白翕雀醉歌还阕。数燕云十六神州，有多少园陵，颓垣断碣。正石马嘶残，金仙泪尽，古水荒沟寒月。
金缕曲
作者：朱彝尊
朝代：清
体裁：词

枕上闲商略，记全家元夜看灯，小楼帘幕。暗里横梯听点屐，知是潜回香阁。险把个玉清追著。径仄春衣风渐逼，惹钗横翠凤都惊落。三里雾，旋迷却。星桥路返填河鹊。算天孙已嫁经年，夜情难度。走近合欢床上坐，谁料香含红萼。又两暑三霜分索。绿叶清阴看总好，也不须频悔当时错。且莫负，晓云约。
金缕曲·初夏
作者：朱彝尊
朝代：清
体裁：词

谁在纱窗语？是梁问、双燕多愁，惜春归去。早有田田青荷叶，占断板桥西路。
听半部、新添蛙鼓。小白蔫红都不见，但愔愔、门巷吹香絮。绿阴重，已如许。
花源岂是重来误？尚依然、倚杏雕阑，笑桃朱户。隔院秋千看尽拆，过了几番疏雨。
知永日、簸钱何处？午梦初回人定倦，料无心、肯到闲庭宇。空搔首，独延伫。
金缕曲·初夏
作者：朱彝尊
朝代：清

谁在纱窗语？是梁间双燕多愁，惜春归去。早有田田青荷叶，占断板桥西路。听半部新添蛙鼓。小白蔫红都不见，但愔愔门巷吹香絮。绿阴重，已如许！花源岂是重来误？尚依然倚杏雕栏，笑桃朱户。隔院鞦韆看尽坼，过了几番疏雨。知永日簸钱何处？午梦初回人定倦，料无心肯到閒庭宇。空搔首，独延伫。
金缕曲·前题
作者：朱彝尊
朝代：清
体裁：词

霁雪明吟院。爱青青、秀叶低排，独呈花面。玉润金寒争怜惜，肯放风帘高卷。把十二、屏山遮断。不信江南芳草渡，傍蓬根、艾底寻常见。鱼天暝，鹭翘遍。仙姿岂上闲钗钏。便兜娘、要插兰云，未容轻剪。纵被春纤偷掐了，折送胆瓶犹恋。怕零落、国香谁管。凭仗王孙钩水墨，恣疏疏密密匀深浅。须一幅，好东绢。
金缕曲·前题·其一
作者：朱彝尊
朝代：清
体裁：词

何处无香草。恋晴窗、灵苗抽并，粉蕤开早。梦想西湖归未遂，日日缁尘乌帽。对冷艳、娉娉袅袅。料得芳心应笑我，把风前、黄藕冠攲倒。簪碧玉，袂阿缟。万花只向春阳闹。惹多情、游丝牵住，曳铃催老。便是秋林攒几簇，也有蝶衔蜂抱。难似此、幽芬缭绕。绣入罗裙嫌太淡，配山茶一捻红尤好。还又怕，被花恼。
金缕曲·前题·其二
作者：朱彝尊
朝代：清
体裁：词

物侯开春龠。验芳根、颓檐曝后，画盆移却。稚叶青回才几日，又吐小莲冰萼。胜翠袖、香藏珠络。雪虐风饕都过了，倚南窗、晴景还如昨。虽迟暮，未寂寞。惜花不用围帘幕。任筵前、山芗舞罢，几曾吹落。静色孤光谁结伴，除是早梅江阁。比多少、汀蘅洲药。楚泽行吟憔悴矣，料遗忘、偶尔骚人错。留共我，岁寒约。
金缕曲·同周鄮山、陈胤倩饮严太仆斋中，醉赋
作者：朱彝尊
朝代：清
体裁：词

满目悲秋赋。怅征途、衣裘尽典，酒钱难数。赖有城西严太仆，肯与荆高为伍。拚痛饮、忘形尔汝。客罢长斋如泥惯，更孟公、投辖多豪举。觞百罚，气如虎。天涯几得良宵聚。忆连年、东西吴越，后先齐鲁。主便不留宾也宿，何况留宾不去。任醉尉、频诃归路。我困欲眠君莫笑，听街头、遮莫鼕鼕鼓。还坐起，为公舞。
金缕曲·寄李武曾在贵竹
作者：朱彝尊
朝代：清
体裁：词

谁共金台醉。记年时、酒徒跋扈，尽呼朱李。上巳浮杯匆匆别，云散风流天际。报一一、平安书寄。邺下双丁齐入座，多有才、绣虎称前辈。交唱和，令公喜。离群最易添憔悴，况而今、相如赋贱，鹔鹴都敝。老去沉吟无长策，仰屋著书而已。但疑义、须寻吾子。秋锦堂前凋锦树，问灌园、何日归长水。倚闾望，几年矣。
金缕曲·寄谭七郡丞兄在榆林
作者：朱彝尊
朝代：清
体裁：词

一别三重九。叹年来、燕台寂寞，酒人非旧。遥望秦川边沙远，客泪徒盈襟袖。想塞下、秋来风候。白草黄榆天无际，向图书、何处消闲昼。泉一勺，秫千亩。同心最苦离居久。藉云鸿、题书千里，往来亭堠。悔不短衣从兄去，猎马千群关口。便作使、秦娥行酒。酒后狂呼双耳热，更弯弧，射碎辕门柳。穷塞主，可能否。
金缕曲·寿王湛求方伯
作者：朱彝尊
朝代：清
体裁：词

九日登高外。乍行厨、停杯昨夜，又成良会。况有黄花缤纷吐，信宿秋香未改。君莫笑、篮舆频载。咫尺陶公衡宇近，记柴门、流水依然在。归田去，尽潇洒。明珰近结江南佩。纵扁舟、一篙烟月，五湖虾菜。但遣寻常清樽满，休惜长安酒债。始信道、抽簪无碍。快意黄金随手尽，惹风流、到处传湖海。长生诀，问真宰。
金缕曲·忆静怜
作者：朱彝尊
朝代：清
体裁：词

塞土胭脂紫。女墙深、榆飘似荚，柳多于荠。身作红襟双语燕，飞入碧窗纱里。看挂镜、亲盘鸦髻。象篾虾须都不卷，惹犀梳、粉拂馀香腻。匀面了，埽眉未。玉娥遗曲康陵制。换新声、筝调银甲，笙调银字。蝴蝶团圞花底住，分薄西风惊起。梦不到、绿阴青子。白雁横天来又去，盼萧娘、一纸书难寄。五湖约，十年事。
金缕曲·枕上闲商略
作者：朱彝尊
朝代：清
体裁：词

枕上闲商略，记全家元夜看灯，小楼帘幕。暗里横梯听点屐，知是潜回香阁。险把个玉清追着。径仄春衣风渐逼，惹钗横翠凤都惊落。三里雾，旋迷却。星桥路返填河鹊。算天孙已嫁经年，夜情难度。走近合欢床上坐，谁料香含红萼。又两暑三霜分索。绿叶清阴看总好，也不须频悔当时错。且莫负，晓云约。
金缕曲·水仙花。禁用湘妃、汉女、洛神事
作者：朱彝尊
朝代：清
体裁：词

小草先春令。问谁移、香本南园，罢栽幽径。定武红瓷看最好，银蒜十囊齐迸。簇薤叶、萱芽相并。几点青螺攒秀石，护冰苔、一片凉沙净。唤仙子，踏明镜。诗家比喻闲重省。未输他、矾弟梅兄，暗香疏影。风露人间浑不到，晴日纸窗留映。衬髹几、画屏斜整。艳紫夭红昏梦里，料更番花信催难醒。孤芳在，伴清冷。
金缕曲·过外祖唐刺史废园感旧作
作者：朱彝尊
朝代：清
体裁：词

历历犹能记。小门开、苔峰槛外，板桥花底。潮落蟛蜞爬沙遍，袅袅筠竿扶起。自兵后，曲池平矣。倦柳衰荷都卷尽，况鸳鸯、翠鬣红鱼尾。浑不辨，钓游地。土酥陇麦看无际，剩墙东、午风茶板，冷云萧寺。去是黄童来白叟，感慨那禁对此。但满眼、西州清泪。断陌踟蹰归骑晚，敛残霞、楼角孤城闭。谁会我，恁时意。
金缕曲·送陈参议祺公之官广西
作者：朱彝尊
朝代：清
体裁：词

雁塞分襟骤。七年来、关河迢递，合并难偶。草草残春相逢乍，通潞亭边携手。恨不见李生良久。待践深秋鸡黍约，奈匆匆、画鹢津门口。万里别，一杯酒。丹砂此去邻勾漏。溯蛮江、人家两岸，绿榕红豆。才子从军繇来事，况是黄金悬肘。拥千骑、弓刀前后。听取连营长短笛，谱武溪、一曲南征又。岭外岭，柳州柳。
金缕曲·题查浦书屋图
作者：朱彝尊
朝代：清
体裁：词

马疃村南渡。趁轻帆、双峰寺外，远烟平楚。横涨桥边鹅鸭闹，认得苔机蔬圃。有点点、遥岑遮户。只恨墙东书屋少，惯迎宾、榻下莎厅住。秋香满，小山树。年来稳向花砖步。乍归来，鸡栖豚栅，几曾添补。笑指头衔冰样冷，谁把草堂资助。看画里、皋禽翔舞。曲院层台终断手，算回廊、是我题诗处。拚旧雨，伴今雨。
金菊对芙蓉·蟂矶吊孙夫人
作者：朱彝尊
朝代：清
体裁：词

去国青蛾，持刀红粉，一时人物江东。叹扁舟初返，望断蚕丛。当年记得辞乡日，更几曲、烟水濛濛。锦车别后，当途龙战，若个英雄。遗庙贝阙珠宫。剩铢衣玉佩，梦雨灵风。甚三分鼎足，百尺艨艟。夕阳枫叶天无际，鸦翻处、千叠云峰。门前系缆，枪洲白发，闲杀渔翁。
鉴湖
作者：朱彝尊
朝代：清
体裁：七言绝句

狂客当年归四明，经过遗迹不胜情。澄湖一曲明如镜，身在山阴道上行。
钗头凤·藏钩
作者：朱彝尊
朝代：清
体裁：词

华筵半。银灯灿。玉钩纤手陈青案。传言快。分曹待。暗将心事，把秋波卖。在。在。在。番番换。低低唤。个侬翻被人偷算。三杯外。含娇态。不应输与，笑拈衣带。再。再。再。
钗头凤·逢吕二梅
作者：朱彝尊
朝代：清
体裁：词

红亭右，清溪口，门前总是春杨柳。当垆语，人遮住。玉鞭堕也，酒钱抛与。数！数！数！横波溜，深怀又，意中盟誓卿知否。同心苣，相思树。双飞蝴蝶，镇长一处。许！许！许！
铅山
作者：朱彝尊
朝代：清
体裁：五言律诗

不远江城路，舟师指点迟。穴山巢鹳鹊，编竹坐鸬鹚。晚饭惟三板，朝酲藉一瓻。鹅湖酬和地，百世起人思。
铅山城中有古樟三每岁四月白鹭来巢其间伏雏乃去亦一异也
作者：朱彝尊
朝代：清
体裁：七言绝句

县楼高树半空腔，宿鹭飞来什佰双。说与画师翻旧谱，不须横幅写秋江。
银盘菇
作者：朱彝尊
朝代：清
体裁：五言律诗

细菌多无算，银盘大一围。未殊榆肉脆，更较树鸡肥。御墨题犹湿，嘉蔬物岂微。流传文馆记，盛事景龙稀。
镇西·送陈六谦之官安邑
作者：朱彝尊
朝代：清
体裁：词

雪晴鳷鹊，正酸风交射。河桥外、雁壶重泻。沉吟者。计邮签此去，娘子关西，春光满野，琴堂到时元夜。兰烛灺。玉钩山翠绕，昼帘静也。料哦松、合多亭榭。堪游冶。笑丞哉何负，纸尾交钳，龙蛇恣写。须添墨池官舍。
长亭怨慢·雁
作者：朱彝尊
朝代：清
体裁：词

结多少悲秋俦侣，特地年年，北风吹度。紫塞门孤，金河月冷，恨谁诉？回汀枉渚，也只恋江南住。随意落平沙，巧排作、参差筝柱。
别浦，惯惊移莫定，应怯败荷疏雨。一绳云杪，看字字悬针垂露。渐欹斜、无力低飘，正目送、碧罗天暮。写不了相思，又蘸凉波飞去。
长亭怨慢·雁
作者：朱彝尊
朝代：清

结多少悲秋俦侣，特地年年，北风吹度。紫塞门孤，金河月冷，恨谁诉？过汀枉渚，也只恋，江南住。随意落平沙，巧排作参差筝柱。别浦，惯惊移莫定，应怯败荷疏雨。一绳云杪，看字字悬针垂露。渐欹斜无力低飘，正目送碧罗天暮。写不了相思，又蘸凉波飞去。
长命女
作者：朱彝尊
朝代：清
体裁：词

腰一缕，怪道呼他长命女，生怕风吹去。额上残英点就，镜里愁眉画取。便我作翁卿作姥，也把千金许。
长城堡皇姑寺
作者：朱彝尊
朝代：清
体裁：五言律诗

十室长城堡，皇姑迹未湮。偶然朝凤阙，不惜撼龙鳞。北伐回辕后，中宫感梦频。荒祠巫觋在，犹见舞冬春。
长安卖卜行赠吴三集杜句
作者：朱彝尊
朝代：清
体裁：古风

翻手作云覆手雨，长安布衣谁比数。天涯涕泪一身遥，避地何时免愁苦。男儿性命绝可怜，实籍君平卖卜钱。身上须缯腹中实，长安市上酒家眠。酒酣拔剑肝胆露，勾陈苍苍玄武暮。人生万事无不有，世人那得知其故。扬眉结义黄金台，亦知穷愁安在哉。可怜怀抱向人尽，黄帽青鞋归去来。寂寞江天云雾里，舍南舍北皆春水。庞公隐时尽室去，我独何为在泥滓。强移栖息一枝安，百遍经过意未阑。复有楼台衔暮景，也从江槛落风湍。多才依旧能潦倒，百壶且试开怀抱。但觉高歌有鬼神，不知明月为谁好。吾兄吾兄巢许伦，路难悠悠长傍人。可怜为人好心事，终日坎壈缠其身。
长庆寺啖荔支二首·其一
作者：朱彝尊
朝代：清
体裁：五言律诗

长庆古僧寺，独公新道场。重来疑梦寐，六月转清凉。老喻苦瓜苦，渴思香荔香。七星空有井，不用汲寒浆。
长庆寺啖荔支二首·其二
作者：朱彝尊
朝代：清
体裁：五言律诗

鱼网船船漉，樵柯岁岁残。连根移上苑，重马走粗官。再至双林少，他时一饱难。山僧会客意，临别更堆盘。
长歌行
作者：朱彝尊
朝代：清
体裁：四言诗

纠纠葛屦，行彼中逵。岂无辕马，登高则危。姬姜诲淫，吉士悼之。赫赫王侯，窃钩笑之。羔羊之革，可以禦冬。狐貉虽温，君子固穷。谁谓松柏，微霜萎而。谁谓风雨，鸡鸣已而。刍荛者谋，先民所度。志士立言，岂必好爵。陟彼北山，俯视崇丘。千秋万岁，孰知我忧。
长水晓行
作者：朱彝尊
朝代：清
体裁：五言律诗

月暗千重树，风微一叶舟。残星高太白，重露滴牵牛。菽乳新浆熟，鱼标小市收。不知葭菼岸，吠蛤尔何求。
长相思·歌席
作者：朱彝尊
朝代：清
体裁：词

歌淫淫。管愔愔。花暖江城斜日阴。情多酒不禁。为君吟。动君心。云母屏风烛影深。销魂况在今。
长相思·红桥寻歌者沈西
作者：朱彝尊
朝代：清
体裁：词

石桥西，板桥西，遥指平山日未西。舟来莲叶西。人东西，水东西，十里歌声起竹西。西施更在西。
门联
作者：朱彝尊
朝代：清
体裁：联

且将酩酊酬佳节；未有涓埃答圣朝。
门联
作者：朱彝尊
朝代：清
体裁：联

圣朝无弃物；余事作诗人。
闲情八首·其一
作者：朱彝尊
朝代：清
体裁：七言律诗

邂逅重门露翠钿，娉婷不嫁惜芳年。徒劳暇日窥香掾，漫想横陈得小怜。洞口桃花何灼灼，江南莲叶更田田。输他三户人侥倖，载上胭脂汇畔船。
闲情八首·其七
作者：朱彝尊
朝代：清
体裁：七言律诗

水北花南路不纡，形相色授两心输。莫须远结千丝网，且缓平量十斛珠。大妇亦怜中妇艳，新人定与故人殊。鸳鸯有分成头白，肯许飞还野鸭俱。
闲情八首·其三
作者：朱彝尊
朝代：清
体裁：七言律诗

家临大道不难知，夹岸杨枝踠地垂。春水白鱼多比目，秋风红豆最相思。飞龙药店虚存骨，走马章台孰画眉。多事定情繁主簿，山南山北泪连丝。
闲情八首·其二
作者：朱彝尊
朝代：清
体裁：七言律诗

生来里是比肩名，两美须知定合并。北地佳人矜绝世，西邻名士悦倾城。何缘珠树成连理，便拟香车驾六萌。不分秦台漏消息，玉箫先有凤凰迎。
闲情八首·其五
作者：朱彝尊
朝代：清
体裁：七言律诗

莲花细步上兰阶，徐整同心七宝钗。入室便应金作屋，当垆须得酒如淮。身前容易风吹袖，梦里分明月堕怀。五角六张看过了，何愁作事两难谐。
闲情八首·其八
作者：朱彝尊
朝代：清
体裁：七言律诗

一自神珠别汉皋，经春不见意徒劳。门前种树名乌臼，水上飞花尽碧桃。三里雾同千里远，九重楼恨十重高。无因得似红襟燕，恣拂帘钩日几遭。
闲情八首·其六
作者：朱彝尊
朝代：清
体裁：七言律诗

舍后方池一水流，鵁鶄鸂鷘信沉浮。从教露井生桃树，更遣中庭种若榴。锦段未通千里字，玉箫犹隔几层楼。不知桑叶城南路，五马宁能共载不。
闲情八首·其四
作者：朱彝尊
朝代：清
体裁：七言律诗

宛转吴歌别有腔，蜻蛉舟小露红窗。梅花日暮风吹树，桃叶春深夜渡江。荀令香消烟寂寂，何郎烛暗影幢幢。思凭谢女题诗笔，画作轻鸾六百双。
闻东莞查明府舅擢户部书寄
作者：朱彝尊
朝代：清
体裁：五言律诗

飞来双燕子，远自罗浮山。为报神明宰，青春万里还。风烟辞粤峤，车马下秦关。从此相思梦，无烦到百蛮。
闻黄鹤楼成，赋寄楚中一二知己
作者：朱彝尊
朝代：清
体裁：七言律诗

平生未鼓湘江柁，万里投诗黄鹤楼。壮观百年今在眼，异时独上迥含愁。碧窗下涌樊山月，红叶斜连鄂渚秋。为报故人多酿酒，飞帆真作汉南游。
闽中海物杂咏七首 其一 西施舌
作者：朱彝尊
朝代：清
体裁：五言绝句

吴人输一钱，思睹西子颊。何如得网中，宵分齧其舌。
闽中海物杂咏七首 其七 珠蚶
作者：朱彝尊
朝代：清
体裁：五言绝句

海物多充庖，珠蚶亦配酒。取祸自有胎，不在深闭口。
闽中海物杂咏七首 其三 蟳
作者：朱彝尊
朝代：清
体裁：五言绝句

绿蒲包海蟳，味胜蟹胥滑。一笑过江人，呕心为蜞蚏。
闽中海物杂咏七首 其二 香螺
作者：朱彝尊
朝代：清
体裁：五言绝句

鳆鱼虽言美，祗供汉贼餐。讵若香螺洁，日上先生盘。
闽中海物杂咏七首 其五 花蛤
作者：朱彝尊
朝代：清
体裁：五言绝句

略识味似螯，宁知化非雀。谁加水族恩，特与绣衣著。
闽中海物杂咏七首 其六 黄螺
作者：朱彝尊
朝代：清
体裁：五言绝句

肉缩等蜗角，涎腥过蛎房。怜渠一破㱿，也有九回肠。
闽中海物杂咏七首 其四 鲎鱼
作者：朱彝尊
朝代：清
体裁：五言绝句

尾插茨菇叶，脐攒螃蟹钳。南庖惊束手，非止北人嫌。
阮郎归·春闺
作者：朱彝尊
朝代：清
体裁：词

南园春色正相宜。蜂雄粉蝶雌。水边杨柳绿烟丝。长条踠地垂。草浅浅，雨离离。花开花落时。收将凤纸写相思。双蛾颦翠眉。
阻风吴城
作者：朱彝尊
朝代：清
体裁：五言绝句

客路愁何极，清樽幸未空。匡庐长在望，不厌石尤风。
阻风珠江口漫成十韵
作者：朱彝尊
朝代：清
体裁：五言排律

疾风江上起，舟楫尽停桡。静听千林折，惊传百丈嚣。飞鸣连雁落，高下断蓬飘。急鼓峒人伐，残虹飓母骄。土囊愁岌嶪，板屋叹漂摇。望入孤城近，真成一水遥。空仓寒聚雀，深树昼闻鸮。长短谁家笛，东西背郭樵。驱驰嗟异域，摇落感今朝。惆怅王孙路，怀归不自聊。
阿那瑰二首·其一
作者：朱彝尊
朝代：清
体裁：五言绝句

黄尘起䟤跋，乃自渭桥过。小袖织锦袍，足踏深雍靴。
阿那瑰二首·其二
作者：朱彝尊
朝代：清
体裁：五言绝句

问客家何方，扬鞭两走马。四角白虎幡，招摇来阙下。
陆秀才南田书屋图
作者：朱彝尊
朝代：清
体裁：六言诗

近郭一丘一壑，到门有桥有船。主人著书檐下，不入城市经年。
陈参议署中题画五首·其一
作者：朱彝尊
朝代：清
体裁：七言绝句

香醪小榼载吴船，隔岸桃花涌石泉。此乐江乡常在眼，披图那不数归年。
陈参议署中题画五首·其三
作者：朱彝尊
朝代：清
体裁：七言绝句

岸柳山松压翠微，笆篱宛转护柴扉。主人且莫摊书坐，看弄渔舟个个归。
陈参议署中题画五首·其二
作者：朱彝尊
朝代：清
体裁：七言绝句

密树云根一径开，水亭风槛足淹洄。最怜略彴前溪好，可惜无人载酒来。
陈参议署中题画五首·其五
作者：朱彝尊
朝代：清
体裁：七言绝句

水槛风亭八九椽，丛筠秀木总堪怜。炎天引我江湖兴，懊恼黄骢白玉鞭。
陈参议署中题画五首·其四
作者：朱彝尊
朝代：清
体裁：七言绝句

招提绝顶掩松关，茅屋岩阿竹树环。恍忆昔游长至日，满衣风雪括苍山。
陈君缄寄普光王寺二碑索余游记复成三十韵兼寄钱上舍高处士
作者：朱彝尊
朝代：清
体裁：古风

我闻千佛名，载在三车书。惟兹普光王，梵夹乃忽诸。流传南渡日，有僧栖山岨。危榜兆吉梦，初地开精庐。要知法王子，信者意所如。偶然占高座，即事传方舆。当其始经营，入定走魅魖。结成多宝塔，倒景浴修渠。庄严水晶域，潇洒青豆居。有若烂银盘，中涌翠芙蕖。过者停画桡，清辞琢雕玙。陈迹岁三百，鼓箫歇巫胥。花宫纵芜没，临眺兴有馀。波潮息广泽，禾麦交平畬。导水固有术，泄之以尾闾。忽念淮泗冲，浊河苦填淤。諠諠祷璧马，折柳沉薪樗。至尊日焦劳，群公但踌躇。千艘未得转，何以实仓储。刍荛效末喻，西北水易疏。沽有七十二，可以通沮洳。淀有九十九，可以兴耰锄。俾之纳㥎秷，亦得收蒲鱼。天庾既以充，河患不待祛。焉用万斛舟，闸口纷牵挐。谁能急先务，草莽徒欷歔。良辰且游衍，藻景方舒徐。悔不抽帆樯，悉留心相于。左拍高生肩，右揽钱叟袪。诛茅此山麓，耦耕睎溺沮。
除日二首·其一
作者：朱彝尊
朝代：清
体裁：五言律诗

感念亡儿苦，难收泪两行。梦中犹定省，岁杪益凄凉。秃笔堪成冢，遗书尚满床。多情酒垆伴，作赋比山阳。
除日二首·其二
作者：朱彝尊
朝代：清
体裁：五言律诗

典祀先人腊，萧然鱼菽存。荐时烦寡妇，拜后止童孙。老分欢娱少，閒将甲子论。知无颂花客，未暝阖蓬门。
除日侍宴乾清宫夜归赋
作者：朱彝尊
朝代：清
体裁：七言律诗

千门除日已春融，两度椒盘侍禁中。坐听钧天仙乐后，起看珠斗上阑东。归鞍笑逐三騣马，守岁欢迎五尺童。不是云浆浮凿落，衰颜那傍烛花红。
除日保和殿侍宴
作者：朱彝尊
朝代：清
体裁：五言律诗

佩结绯鱼后，樽开白兽先。呈能勾乐队，密坐润炉烟。紫路频除夕，青灯异往年。谁当颂椒会，犹侍圣人前。
雀飞多
作者：朱彝尊
朝代：清
体裁：古风

雀飞多，饮啄野田里，奈何卒逢黄鹞子。谁其救者弹以丸，何用报君双玉环。玉环如可得，不惜黄花与尔食。
雁门关
作者：朱彝尊
朝代：清
体裁：古风

南登雁门道，骋望勾注巅。山冈郁参错，石栈纷钩连。度岭风渐微，入关寒未捐。层冰如玉龙，寓丈来蜿蜒。飞光一相射，我马忽不前。抗迹怀古人，千载诚多贤。郅都守长城，烽火静居延。刘琨发广莫，吟啸《扶风篇》。伟哉广与牧，勇略天下传。时来英雄奋，事去陵谷迁。数子不可期，劳歌为谁宣。嗷嗷中泽鸿，聆我慷慨言。
雁门关
作者：朱彝尊
朝代：清

白登雁门道，骋望勾注巅。山冈郁参错，石栈纷钩连。度岭风渐生，入关寒凛然。层冰如玉龙，万丈悬蜿蜒。飞光一相射，我马忽不前。抗迹怀古人，千载多豪贤。郅都守长城，烽火静居延。刘琨发广莫，吟啸《扶风篇》。伟哉广与牧，勇略天下传。时来英雄奋，事去陵谷迁。古人不可期，劳歌为谁宣？嗷嗷中泽鸿，聆我慷慨言。
雄州歌四首·其一
作者：朱彝尊
朝代：清
体裁：七言绝句

雄州满目瘴云霾，风物当年亦可怀。大庾梅花连小庾，正阶流水入斜阶。
雄州歌四首·其三
作者：朱彝尊
朝代：清
体裁：七言绝句

浈江西下墨江流，来雁孤亭春复秋。十部梨园歌吹尽，行人虚说小扬州。
雄州歌四首·其二
作者：朱彝尊
朝代：清
体裁：七言绝句

绿榕万树鹧鸪天，水市山桥阿那边。蜑雨蛮烟空日夜，南来车马北来船。
雄州歌四首·其四
作者：朱彝尊
朝代：清
体裁：七言绝句

山头风急雨凄凄，篁竹荒茅一望迷。纵有归人归未得，空劳夜夜子规啼。
集句题王女史画莲
作者：朱彝尊
朝代：清
体裁：七言绝句

可爱深红间浅红，满池荷叶动秋风。萦回谢女题诗笔，一片西飞一片东。
雨
作者：朱彝尊
朝代：清
体裁：五言律诗

断续江天雨，凉风满户庭。转添秋草绿，更洗暮山青。积雾犹沉树，明河早见星。南亭有归客，朝夕待扬舲。
雨
作者：朱彝尊
朝代：清
体裁：五言律诗

晓雨仍鸣瓦，春阴未浴蚕。乍看抽菜甲，翻觉敛花莟。穷鸟窥檐入，枯鱼得米泔。仳离愁雁户，泥滑市西南。
雨·其一
作者：朱彝尊
朝代：清
体裁：五言律诗

城晚吹烟雾，风回渡水云。入林初漠漠，润础旋纷纷。响爱青荷叶，凉思白练裙。西堂有官烛，更遣夜深闻。
雨·其二
作者：朱彝尊
朝代：清
体裁：五言律诗

远客清樽夕，虚堂玉露秋。关山频北望，河汉已西流。叶落他乡树，砧催故国楼。今宵看织女，未必诣牵牛。
雨中从销夏湾汎舟泊石公山麓
作者：朱彝尊
朝代：清
体裁：五言律诗

缥缈峰头雨，飞来销夏湾。舟停给孤寺，路转石公山。吹浪神鼋老，迎人吠犬豩。七樯帆百幅，最乐是鱼蛮。
雨中花·济南客感
作者：朱彝尊
朝代：清
体裁：词

满眼归艎春水，翻向齐州留滞。白发难除，黄金易尽，何日归期是。病妇痴儿家万里，纵有乡书谁寄。问扑帐杨花，窥帘燕子，可怪人憔悴。
雨中过黯淡滩
作者：朱彝尊
朝代：清
体裁：七言绝句

滩光黯淡雨连坑，一笑船师劝客行。三叠跳波两摇手，棹歌十里下延平。
雨中酬王先生早春见过韵
作者：朱彝尊
朝代：清
体裁：七言绝句

架插图书即是家，忍令丘壑废京华。故人积雨能来否，堂下罗生十样花。
雨中陈过偕饮酒楼兼示徐
作者：朱彝尊
朝代：清
体裁：古风

吴门十日风雨恶，决明花开忽复落。游人登高愁未已，客子入门惨不乐。陈生疏放良可喜，雨中过我临顿里。却话平生同调人，吹篪击筑皆知已。皋桥桥西多酒楼，妖姬十五楼上头。百钱一斗饮未足，半醉典我青羔裘。坐中临觞忽不语，南州孺子高阳侣。同是东西南北人，明朝酒尽归何处。
雨发东峰亭和查孝廉
作者：朱彝尊
朝代：清
体裁：古风

岩岩东峰亭，其下百尺潭。我来凡五泊，未果游精蓝。兹晨复前路，解缆亭西南。溪云散成雨，水木纷参覃。平生懒驰骛，进拙退所甘。惟有利涉心，翻较估客贪。一帆饱风力，并坐篷厎谭。夫君有高唱，令我叹息三。
雨后即事二首·其一
作者：朱彝尊
朝代：清
体裁：五言律诗

暑雨凉初过，高云薄未归。泠泠山溜遍，淅淅野风微。日气晴虹断，霞光白鸟飞。农人乍相见，欢笑款柴扉。
雨后即事二首·其二
作者：朱彝尊
朝代：清
体裁：五言律诗

一雨平林外，群山倚杖前。蛙声浮岸草，鸟影度江天。鸣磬上方寺，扬帆何处船。坐疑秋气近，萧瑟感流年。
雨坐文昌阁
作者：朱彝尊
朝代：清
体裁：五言律诗

芳草辞南浦，晨风寄北林。佳人天路隔，帝子水云深。风雨他乡别，羁愁薄暮心。冬青已无树，忍向六陵寻。
雨宿大仁院
作者：朱彝尊
朝代：清
体裁：五言律诗

径转双林下，窗分半壁隈。筑墙防虎穴，登阁俨蜂台。宿鸟翻风去，惊雷触石回。明当凌绝顶，导我一僧来。
雨度仙霞岭三首·其一
作者：朱彝尊
朝代：清
体裁：五言律诗

缥缈江郎石，朝来竟不分。客愁偏暑雨，祠古但寒云。小市兵戈尽，飞泉下上闻。泥涂虽自苦，暂喜远人群。
雨度仙霞岭三首·其三
作者：朱彝尊
朝代：清
体裁：五言律诗

仙霞高不极，半岭一云平。倚杖惊吾老，攀崖羡客行。经心苍藓滑，照眼白花明。回首枫林暮，先秋叶自鸣。
雨度仙霞岭三首·其二
作者：朱彝尊
朝代：清
体裁：五言律诗

岸缺人犹度，桥回径转偏。古苔缘树上，密竹聚峰圆。白袷晴还湿，青鞋暮屡穿。笑看茅屋近，编筏渡溪烟。
雨渡永嘉江夜入楠溪
作者：朱彝尊
朝代：清
体裁：古风

落日下崦嵫，飞雨自崇墉。驾言出北郭，汎舟横东江。近岫既凌缅，遥岑亦濛笼。葱青水竹交，乃有樵径通。潜虬寒载蛰，海鸥夕来双。顾望云叶开，张星昏已中。荒冈响哀狖，枉渚遵轻鸿。故乡日以远，川路靡克终。寄言薜萝客，岁宴期来同。
雨渡永嘉江夜入楠溪
作者：朱彝尊
朝代：清

落日下崦嵫，飞雨自崇墉。驾言出北郭，泛舟横东江。近岫既凌缅，遥岑亦濛笼。葱青水竹交，乃有樵径通。潜虬寒载蛰，海鸥夕来双。顾望云叶开，张星昏已中。荒冈响哀狖，枉渚遵轻鸿。故乡日以远，川路靡克终。寄言薜萝客，岁宴期来同。
雨舟联句
作者：朱彝尊
朝代：清
体裁：古风

山行未淹旬，曰归岁已晏。晨发崦东西，疾风吹四面。俄顷云溟濛，急雨杂飞霰。寒木声怒号，冲波势撇旋。舟师划柔橹，迸力与水战。有如士先登，贾勇色不变。重湖乍超越，小舫乃利便。回看浒山桥，亭亭树葱茜。沿流溯木渎，峰顶豁僧院。铃传越来溪，屧响吴别殿。陈迹且莫悲，执友情所眷。将寻二弃堂，庶几共游衍。讵期冬潦收，水浅石尽见。舟胶不能前，我躁子烦悁。联吟倚篷窗，剪烛炙冰砚。安得胥口潮，盘椒及家宴。
雨过冯检讨葑水园四首·其一
作者：朱彝尊
朝代：清
体裁：五言律诗

兰成小园在，束晰近游频。夹巷千花续，编篱六枳匀。叶低斜曳杖，石碍曲勾身。正值黄梅雨，蹒跚著屐人。
雨过冯检讨葑水园四首·其三
作者：朱彝尊
朝代：清
体裁：五言律诗

高柳微风末，新荷骤雨中。竹扉经岁别，茶月一尊同。尽得齐民术，何殊避俗翁。茭田知可拓，小舫后时通。
雨过冯检讨葑水园四首·其二
作者：朱彝尊
朝代：清
体裁：五言律诗

又见衡门改，新看小阁添。海榴横湿户，楚雀近窥帘。曲直分沙溜，参差露塔尖。重过转潇洒，村郭意能兼。
雨过冯检讨葑水园四首·其四
作者：朱彝尊
朝代：清
体裁：五言律诗

我亦归田久，开门近水湾。纵移花百本，并少屋三间。对此增惆怅，何缘数往还。烦君暇相过，看积一房山。
雨过刘学正兼隐斋观石鼓文拓本
作者：朱彝尊
朝代：清
体裁：古风

今秋最多雨，昧谷藏乌蟾。枉书丙丁帖，果符甲子占。夙兴愁霞赪，馀溜消突黔。折简四门至，卜昼得所忺。各各冲涂泥，纷纷污靴襜。入门老莎滑，绕屋细菊黏。焜黄已摵摵，晚翠方��。湿径乍一取，油云俄重淹。侧耳听淅沥，深坐防濡沾。际此霾雺并，犹未霰雪兼。腊酿清五加，兽火红半杴。安肃菜剪甲，直沽蟹撑钳。海物罗琐碎，山果咀酸甜。捉卧瓮人醉，觊不速客添。中筵乐方毕，主人发经奁。猎碣自陈仓，甲乙分排签。其辞俪雅颂，其法妙钩铦。选徒悉左右，体物穷游潜。秀弓既云调，麋豕罔不歼。君子爰逌乐，笾豆充炰燖。诗疑吉甫作，书命臣籀佥。车攻与吉日，比拟意交厌。奈何马郑徒，纷纶起诐譣。年殊成宣狩，谱异姬嬴锓。缺画费咿嚘，密义烦顾瞻。修藤蔓毵㲚，劲草萌勾尖。簪花女姚冶，带甲士凝严。作龙之而鳞，掀玃于思�。往在岐阳时，旷野孰窥觇。受辛相夜杵，敲火磨霜镰。宣和忽移致，皇庆乃覆苫。切磋留太学，爱惜盖深檐。钩金纵剜剔，节角仍安恬。诅楚文久泐，亡秦碑或熸。藉兹典刑存，一字直一缣。述书诵古赋，改席褰疏帘。车辖投亦得，接䍦倒奚嫌。吏暇笑兼隐，官冷慵趋炎。有酒倾玉瓶，无酒指青帘。六街鼓鼕鼕，两头月纤纤。欲行复被肘，烛至还提椠。谓客毋庸归，险韵尚可拈。
雨集平山送查编修蔡舍人方上舍唐明府入都二十韵
作者：朱彝尊
朝代：清
体裁：古风

金飙敛行潦，绛叶鸣凛秋。晓雨原上来，枯桑落荒沟。筠车北冈路，径尽知所投。平山表遗迹，经始欧九修。手移新堂柳，绠汲洌井流。至今阑槛曲，诗版存王刘。吾来堂未建，再至乃登楼。未知百年内，绀塔能复不。一萧二卞子，载酒罗庶羞。征鸿适来宾，鸣鹿迭相求。翩翩群雅才，簦笠偕燕游。江光涌平楚，草色连遥洲。淮南十一郡，千里极望收。同人齐所愿，于野获良谋。查蔡金闺彦，方唐才士尤。将从畿南驿，直抵山后州。岂曰无裳衣，客子在道周。感彼蟋蟀唱，役车何时休。燕南赵北际，慎勿久滞留。且复饮沉顿，率意成狂讴。
雪中得内人信
作者：朱彝尊
朝代：清
体裁：七言绝句

河桥风雪断归航，远信沉吟祗自伤。不道比来相忆苦，虚烦锦字十三行。
雪中过程五仓部同李十九蔡大赋二首·其一
作者：朱彝尊
朝代：清
体裁：五言律诗

长安风雪后，歌舞闭门重。客子谁能记，仓曹独许逢。窗寒留炙砚，日暝坐闻钟。更约寻香阁，西山对晓峰。
雪中过程五仓部同李十九蔡大赋二首·其二
作者：朱彝尊
朝代：清
体裁：五言律诗

令子趋庭早，深杯劝客挥。爱看如意舞，判倒接䍦归。易酒行无算，吴盐撒渐稀。凭将红烛泪，试作凤凰飞。
雪狮儿 其一 钱保馚舍人书《咏猫词》，索和，赋得三首
作者：朱彝尊
朝代：清
体裁：词

吴盐几两，聘取狸奴，浴蚕时候。锦带无痕，搦絮堆绵生就。诗人黄九，也不惜、买鱼穿柳。偏爱住、戎葵石畔，牡丹花后。午梦初回晴昼。敛双睛乍竖，困眠还又。惊起藤墩，子母相持良久。鹦哥来否，惹几度、春闺停绣。重帘逗，便请炉边叉手。
雪狮儿 其三 钱保馚舍人书《咏猫词》，索和，赋得三首
作者：朱彝尊
朝代：清
体裁：词

磨牙泽吻，似虎分形，眼黄须辨。炎景方长，试验鼻端冷暖。茵香丛暗，扑不住、蝼蛄一点。更寻向，篱根紫芥，石棱红苋。醉了葧荷频颤。讶搔头过耳，水痕初浣。消息郎归，休把玉鞭敲断。平陵传遍，问齧锁、金钱谁绾。风吹转。蛱蝶惊飞凌乱。
雪狮儿 其二 钱保馚舍人书《咏猫词》，索和，赋得三首
作者：朱彝尊
朝代：清
体裁：词

胜酥入雪，谁向人前，不仁呼汝。永日重阶，恒把子来潜数。痴儿騃女，且莫漫、彩丝牵住。一任却，食鱼捕雀，顾蜂窥鼠。百尺红墙能度。问檀郎谢媛，春眠何处。金缕鞋边，惯是双瞳偏注。玉人回步。须听取、殷勤分付。空房暮。但唤衔蝉休误。
雪狮儿·钱葆馚舍人书咏猫词，索和，赋得四首
作者：朱彝尊
朝代：清
体裁：词

褐花霜距，淡雪轻笼，乌云低堕。叱拨呼来，持比熏猊差大。霜屏一座。问画手、何何能么。还待取，金波点染，药苗潜躲。堪笑丸泥曾做。问何人梳就，粉盘添个。好梦刚成，惯向檐牙惊破。窟边痴坐，长只伴、兰闺灯火。风鬟亸，一点睛含花朵。
雪窗
作者：朱彝尊
朝代：清
体裁：古风

寒威凌夹窗，夜色不可掩。初疑弦月驻，载惊邻烛燄。漏鼓冻欲沉，荒鸡号已渐。揽衣讶手皲，出户怯风飐。朔气何棱棱，同云犹淰淰。饥鹰距未击，啅雀羽齐敛。老树压更高，遥岑明复睒。洒壑遏冰泉，浮空露仄厂。僧閒梵未放，磴滑樵愈险。恍若玉井峰，莲花冠郊陜。中田从射兔，北园宜载猃。锉冷生湿烟，草枯覆丛蔪。近须炉火围，远爱酒旗闪。就市沽芳馨，传杯泻潋滟。元叔囊垂空，平仲豆犹掩。旅思话归吴，扁舟怀入剡。束薪砚初炙，棐几翰斯染。形兼洛阳卧，迹异昌黎贬。撒盐拟讵工，授简赋何谄。郢曲有和歌，殊乡聊自慊。
雪霁同周仪部对酒康山二首·其一
作者：朱彝尊
朝代：清
体裁：五言律诗

一篑城隅出，千家雪后匀。江湖谈往事，丝竹老斯人。不厌寻幽晚，惟应对酒频。寒梅意萧瑟，想见武功春。
雪霁同周仪部对酒康山二首·其二
作者：朱彝尊
朝代：清
体裁：五言律诗

樽前横蜀岭，舄下起吴歌。系马从星使，凭轩览漕河。雪深花尚发，风急雁翻多。有约江春到，行厨次第过。
霜叶飞·咏柑。同魏禹平作
作者：朱彝尊
朝代：清
体裁：词

昔游曾记泥山路，青林才二三里。枝头行蚁拂还来，正十分黄腻。须不似、甜桃醋李。樽前别有闲风味。见翠竹擎篮，惹重露新霜，指爪都著香气。回忆上日春盘，罗帉轻裹，个个溶蜡封蒂。归时笑遗细君看，剔残灯红蕊。枉想象、金坡旧事。岁星今谪人间世。判洞庭、全家去，遍插墙阴，恣携怀里。
霜天晓角·早秋放鹤洲池上作
作者：朱彝尊
朝代：清
体裁：词

青桐垂乳。容易凝珠露。一缕金风飘落，添几点、豆花雨。帘户剪灯语。草虫飞不去。坐爱水亭香气，是藕叶、最多处。
霜天晓角·晚次东阿
作者：朱彝尊
朝代：清
体裁：词

鞭影匆匆。又铜城驿东。过雨碧罗天净，才八月，响初鸿。微风何寺钟？夕曛岚翠重。十里鱼山断处，留一抹、枣林红。
霜天晓角·晚次东阿
作者：朱彝尊
朝代：清

鞭影匆匆，又铜城驿东。过雨碧罗天净，才八月，响初鸿。
微风何寺钟？夕曛岚翠重。十里鱼山断处，留一抹、枣林红。
青县同高大雨泊
作者：朱彝尊
朝代：清
体裁：五言律诗

黄河秋潦急，群盗正纷纷。去远惊秋半，愁多语夜分。空城寒更雨，哀角断还闻。正值南飞雁，嗷嗷度海云。
青浦道中
作者：朱彝尊
朝代：清
体裁：五言律诗

不识三高士，松门第几峰。潮回黄歇浦，草满陆机茸。细雨春归雁，深山日暮钟。坐看城郭近，犹是水云浓。
青玉案·临淄道上
作者：朱彝尊
朝代：清

清秋满目临淄水，一半是，牛山泪。此地从来多古意：王侯无数，残碑破冢，禾黍西风里。青州从事须沈醉，稷下雄谈且休矣！回首吴关二千里。分明记得，先生弹铗，也说归来是。
青玉案·临淄道上
作者：朱彝尊
朝代：清
体裁：词

清秋满目临淄水，一半是，牛山泪。此地从来多古意：王侯无数，残碑破冢，禾黍西风里。青州从事须沉醉，稷下雄谈且休矣！回首吴关二千里。分明记得，先生弹铗，也说归来是。
青玉案·湾头分手盈盈步
作者：朱彝尊
朝代：清

湾头分手盈盈步，潜约到西湖住。苏小门前芳草渡。依稀曾记，小楼深巷，尽是销魂处。到来忽下前溪路，月黑频催送柔橹。及到前溪人又去。游丝落絮，春来无定，总被东风误。
青玉案·送程郎中守桂林
作者：朱彝尊
朝代：清
体裁：词

天南人向天南去，说万里、经吴楚。行到涔阳秋未暮。帆随波雁，香闻岸草，一叶湘川渡。爱他王马寻春路，白竹湖边青桂树。暇便逍遥楼上住。槟榔消食，荔支蠲渴，定胜珠江否。
青门引·别晁静怜
作者：朱彝尊
朝代：清
体裁：词

赋别江淹，多情杜牧，朝来远送，一杯千里。广武城边，雁门关外，行遍板桥沙市。且与同今夕。玉山颓罗裙重倚。月斜筝柱，泪消蜡照，风鸣窗纸。盼取桑干河水，怅不断柔情，潆洄难似。巫峡云归，章台柳暗，应记曾分瓜字。纵有相思句，怕飞来、塞鸿迢递。自今赢得，春游诗卷，频题黄四。
静夜思
作者：朱彝尊
朝代：清
体裁：古风

静夜凉风天气清，开轩白露滋前楹。忧人伫立愁屏营，仰观北斗悬高城。浮云飘忽苍烟平，谁家青楼葳蕤钥，月寒沉沉夜飞鹊。
项叟小像
作者：朱彝尊
朝代：清
体裁：六言诗

花开一百五日，月明二十四桥。君家大好山水，偏爱蒲团寂寥。
顾十一孝廉载酒寓楼遂同夜泛三首·其一
作者：朱彝尊
朝代：清
体裁：六言诗

近郭新晴谷雨，故人载酒僧楼。商略今宵月色，一艘小舫中流。
顾十一孝廉载酒寓楼遂同夜泛三首·其三
作者：朱彝尊
朝代：清
体裁：六言诗

苏学士堤芳草，水仙王庙寒泉。正好当头明月，莫缘半醉回船。
顾十一孝廉载酒寓楼遂同夜泛三首·其二
作者：朱彝尊
朝代：清
体裁：六言诗

白鹭鸶拳一足，绿杨柳散千条。谁唱弯弯月子，赤阑于第四桥。
顾孝廉过访村居即席怀汪郭二徵士二首·其一
作者：朱彝尊
朝代：清
体裁：五言律诗

鉴曲归狂客，高阳命酒徒。披绵黄雀腻，入手紫螯粗。道远资双屐，宵长判百觚。新诗喜同调，端可傲江河。
顾孝廉过访村居即席怀汪郭二徵士二首·其二
作者：朱彝尊
朝代：清
体裁：五言律诗

歙郡汪文学，江都郭秀才。圭璋宜特达，时命乃邅回。丧子怜东野，留宾少上台。合并愁未得，与子且衔杯。
顾明府载酒邀观三江闸
作者：朱彝尊
朝代：清
体裁：五言律诗

一舍三江闸，轻舟度几湾。萧疏何限树，平远不多山。小管声声急，深杯户户豩。贤侯有高兴，未许夕阳还。
顾编修以橄榄见遗赋谢二首·其一
作者：朱彝尊
朝代：清
体裁：五言律诗

叠果青于枣，嵇含状最工。红盐齐落子，翠竹远开筒。爱惜教频数，欢娱忘屡空。要知君子意，独许岁寒同。
顾编修以橄榄见遗赋谢二首·其二
作者：朱彝尊
朝代：清
体裁：五言律诗

绝胜馀甘树，来从荔子村。玉盘盛最好，青箬裹犹温。酒后酸浆别，茶中俊味存。清香留改岁，试配煮河豚。
题丁明府秋江垂钓图
作者：朱彝尊
朝代：清
体裁：古风

秋原子萧条，秋雨兮漂摇。西风悴子梧叶，南山落子豆苗。园无枣子纂纂，田有莠子骄骄。之子子移家，寄情子云壑。爰理子钓纶，蔽之以渔箔。衣独速子青，蓑笠夭斜子黄箬。一艘子虽小，亦足子载书。采风子媕雅，暇得酒兮烹鱼。信斯图兮可乐，惜榛芜子西湖之居。
题东浦学耕图二首·其一
作者：朱彝尊
朝代：清
体裁：七言绝句

上书空敝黑貂归，卖赋年来计渐非。争似为农东浦畔，醉吟独速舞蓑衣。
题东浦学耕图二首·其二
作者：朱彝尊
朝代：清
体裁：七言绝句

老我青緺懒束腰，薄田枕水傍湾桥。明年准拟全家返，也买乌犍种楚苗。
题乔侍读侍直图
作者：朱彝尊
朝代：清
体裁：五言律诗

朵殿簪毫入，千门露未晞。臣心勤夙夜，天意慎几微。细细香生幄，曈曈日满衣。非君谙掌故，奏事直前稀。
题乔侍读小像
作者：朱彝尊
朝代：清
体裁：七言绝句

宛转溪桥浴野凫，城隅潇洒得重湖。少年背面休相笑，憔悴何曾似左徒。
题乔孝廉书离骚
作者：朱彝尊
朝代：清
体裁：古风

伯时图九歌，和仲书九辨。昔贤爱楚辞，重之若笙典。舍人工楷书，法在去肥软。三真六草间，用意带章篆。年来日临池，真迹满巾衍。离骚思所寄，一写一百卷。吾思屈子才，妙语恣抽演。美人与芳草，发兴义微显。灵修美始合，改路忽他践。艺兰磐石阿，终憾托根浅。一旦化为茅，遂为荛竖剪。冶容非不工，其奈出辞謇。扬蛾众女前，谣诼讵能免。水流岂复回，石烂不可转。斯人父沉湘，心事尔能阐。想当怀伯庸，以兹费藤茧。纸长三过读，令我亟称善。冷笑书洛神，取义毋乃舛。
题何氏书楼
作者：朱彝尊
朝代：清
体裁：五言律诗

屡醉齐东酒，曾开蓟北书。林泉寻旧好，潇洒胜吾庐。帘额仍通燕，堂坳亦有鱼。兰成擅词赋，宜作小园居。
题侯凤阿山房图三首·其一
作者：朱彝尊
朝代：清
体裁：七言绝句

四先生里读书庄，�也经营兴不忘。张笔孙诗陆经义，孰居南北孰中央。
题侯凤阿山房图三首·其三
作者：朱彝尊
朝代：清
体裁：七言绝句

练江风物最牵怀，药布筠筒市满街。他日堂成须报我，便拖竹杖觅吴鞋。
题侯凤阿山房图三首·其二
作者：朱彝尊
朝代：清
体裁：七言绝句

吾家亦有三亩宅，千个筼筜两树桐。输与勾吴归客健，满头白发帝城中。
题倦圃图二十首 其一 丛筠径
作者：朱彝尊
朝代：清
体裁：五言绝句

柴门面湖水，深径闻人语。月出翠烟开，相送乘舟去。
题倦圃图二十首 其七 芳树亭
作者：朱彝尊
朝代：清
体裁：五言绝句

独石攲长卧，空亭夜不扃。春风平仲色，相见几回青。
题倦圃图二十首 其三 浮岚
作者：朱彝尊
朝代：清
体裁：五言绝句

宿鹭拳沙石，虚窗启夕烟。东西望南北，莲叶总田田。
题倦圃图二十首 其九 容与桥
作者：朱彝尊
朝代：清
体裁：五言绝句

清浅水石间，文鱼散花屿。催客引流觞，山桥更延伫。
题倦圃图二十首 其二 积翠池
作者：朱彝尊
朝代：清
体裁：五言绝句

流水石桥东，修篁蔽空曲。独吟桥上行，缥缈衣带绿。
题倦圃图二十首 其二十 春水宅
作者：朱彝尊
朝代：清
体裁：五言绝句

远水浮桥直，方塘入户低。东风杨柳树，吹绿草堂西。
题倦圃图二十首 其五 静春庵
作者：朱彝尊
朝代：清
体裁：五言绝句

晴户罥晴丝，风花烂红药。缅怀风中琴，兼此花下酌。
题倦圃图二十首 其八 溪山真意轩
作者：朱彝尊
朝代：清
体裁：五言绝句

远树闻疏钟，夕阳上乔木。相对忽忘言，赏心在幽独。
题倦圃图二十首 其六 圆谷
作者：朱彝尊
朝代：清
体裁：五言绝句

山墙高下筑，中见林扉开。相邀入空谷，偶坐心悠哉。
题倦圃图二十首 其十 漱研泉
作者：朱彝尊
朝代：清
体裁：五言绝句

主人南粤归，独载端溪石。昼日三摩娑，此意人不识。
题倦圃图二十首 其十一 潜山
作者：朱彝尊
朝代：清
体裁：五言绝句

积雪开半林，泄云有肤寸。会此静者心，潜藏本无闷。
题倦圃图二十首 其十七 橘田
作者：朱彝尊
朝代：清
体裁：五言绝句

潇洒衡门下，阳坡纵所如。青霜犹未降，先报右军书。